qundao/data-zh-poetry huggingface dataset:
以道次韻因再和二首·其一
作者：張鎡
朝代：宋

秋林何翅一般香，楚思無窮屬野航。
不必再參龐老語，要須先會接輿狂。
青燈漸向韋編熟，白露初添玉井凉。
久矣蕩除人我相，莫疑高尚鄙侯王。
以道次韻因再和二首·其二
作者：張鎡
朝代：宋

頃年尋地喜初來，牆下松飄滿逕釵。
屈指五經寒暑候，教人一掃利榮懷。
南湖又共詩翁住，東寺須連單位排。
觸景未嘗瞞昧得，肯從顔氏學心齋。
任道源轉示玉豔亭探梅詩卷未暇屬和閏月十一日偶自北山塔院過亭下枝間已花因次元韵三首·其一
作者：張鎡
朝代：宋

因花不作等閒來，屐印苔紋酒便回。
明日窗前追昨夢，似逢姑射不逢梅。
任道源轉示玉豔亭探梅詩卷未暇屬和閏月十一日偶自北山塔院過亭下枝間已花因次元韵三首·其三
作者：張鎡
朝代：宋

占斷林家一種春，隔湖茅舍羨漁人。
折枝弄蕊年年手，生怕長安揖馬塵。
任道源轉示玉豔亭探梅詩卷未暇屬和閏月十一日偶自北山塔院過亭下枝間已花因次元韵三首·其二
作者：張鎡
朝代：宋

細看孤標迎臘瘦，爭如繁豔遇春酣。
古來節士功名薄，剩欲裁詩問水南。
伏日
作者：張鎡
朝代：宋

未曉雨先驟，過朝風更鮮。
誰知初伏日，全是早秋天。
洗盞嘗新酒，臨池摘嫩蓮。
平生丘壑意，不受暑寒遷。
伴書回寄建康張總卿
作者：張鎡
朝代：宋

湖上初晴擅曉凉，一緘俄墜讀書床。
月卿星使年年憶，雪白蘭薰字字香。
聞道江邊勤叱馭，也知鷗外靜鳴榔。
新君未識詩人在，早覲楓宸荷紫囊。
何氏書堂
作者：張鎡
朝代：宋

誰云學宦不同源，人鏡風流百世存。
想見當年臨案牘，必無書限誤成根。
余以雪牡丹歌呈誠齋回柬云只得籍沒是兵家不傳之妙謂不和答也又嘗以來日立夏問誠齋所謂風月庫中當作何措置蒙絕句示報因次韵致謝併破前說云
作者：張鎡
朝代：宋

春風欲去難留住，措置無如信野人。
但解有詩隨手和，自然日日是青春。
余家兄弟未嘗久別今夏送平父之官山口冬仲朔又送深父爲四明船官因成長句
作者：張鎡
朝代：宋

遵渚霜鴻散漫飛，江天分序益凄悲。
孤生只合羣居樂，半歲那禁兩別離。
發軔固知期遠到，望船猶怕獨歸時。
書來豈是寒暄語，盡寫衷情慰渴饑。
侵晨飛霰薄暮雪未成
作者：張鎡
朝代：宋

呃喔花冠夢易呼，凍天應遍色模糊。
旋聽索索敲松瓦，便擬翩翩傍酒觚。
一白要從高砌看，雙清先喜小山俱。
晚簷坐斷違消息，待問林深寺有無。
俞玉汝以詩編來因次卷首韻
作者：張鎡
朝代：宋

我生癖耽詩，極力參古意。
寥寥千百年，所取僅三四。
此言或是癡，的確有見地。
大雅既不作，少陵得深致。
楚騷久寂寞，太白重舉似。
堂堂豫章伯，與世不嫵媚。
峭峭後山老，深古復靜麗。
長篇雜短章，末學敢睥睨。
儻非四公者，孰畢此能事。
俞君江南英，懶效决科計。
俗子造其廬，覓句獨擁鼻。
雪風灞橋路，想見形夢寐。
貽我青雲編，三讀增畏愧。
未嘗膠山林，亦復到城市。
石頑木鑽透，悟處定不二。
清風濯炎暑，使我破蕪穢。
情悰猥能同，外此誰臭味。
請加精進心，道遠烏足喟。
駸駸不停規，今古本無異。
詩來我知往，因以當交質。
偈
作者：張鎡
朝代：宋

鐘一擊，耳根塞，赤肉團邊去個賊。
有人問我解何宗，瞬若多神面門黑。
偶成
作者：張鎡
朝代：宋

出門苦喧闐，歸舍喜消逸。
新篁解重籜，尚带溪粉濕。
投鑷坐無語，風來動書帙。
留客不須歸，今夕月方出。
偶書·其一
作者：張鎡
朝代：宋

移居桂隠詩全少，半爲支離半爲慵。
今日一盃纔引興，便成七字不求工。
鶴來池畔閒尋水，蟬在松梢快語風。
門外車塵紅似火，喚渠不應囁嚅翁。
偶書·其三
作者：張鎡
朝代：宋

清曉啁啾響衆禽，共忻暄色上穹林。
已如料峭春初景，不作蕭條歲暮心。
堆徑尚看桐葉在，遶籬那顧菊叢深。
秦正嘉月將何祝，長壽新芽當酒斟。
偶書·其二
作者：張鎡
朝代：宋

花柳無情浪占春，浴鵝波暖草方熏。
催畊野曠鳴黄犢，瞰客籬疎立茜裙。
拚睡工夫便日永，得閒滋味苦愁分。
行行快趁風煙閣，蓴鱠詩壇要策勳。
偶書·其四
作者：張鎡
朝代：宋

野水因晴自少文，淡雲當晝不容昏。
夾泥船小纔通港，洗菜人歸定入村。
布穀飛鳴隨燕去，舂鋤俛啄得魚吞。
春風有得詩如許，妙處從來復細論。
入園聞鶴唳
作者：張鎡
朝代：宋

解事昂藏兩令威，叫晴隔水要人知。
喜渠飛舞開籠日，值我行歌出戶時。
梅院共期清月上，芝田休費碧雪思。
長閒便是延年法，鶴不同謀更與誰。
八聲甘州
作者：張鎡
朝代：宋

領千巖萬壑豈無人，惟欠稼軒來。正松梧秋到，旌旗風動，樓觀雄開。俯檻何勞一笑，瀚海蕩纖埃。餘事了鳧騖，閒命尊罍。江左風流舊話，想登臨浩嘆，白骨蒼苔。把龍韜藏去，遊戲且蓬萊。念鄉關、偏憐霜鬢，愛盛名、何似展真才。懷公處，夜深凝望、雲漢星迴。
再游·其一
作者：張鎡
朝代：宋

曉日晴崗路未分，昔年鐘磬隔林聞。
龍歸古洞千巖雨，人卧空山半榻雲。
異草靈苗交晚翠，野蘭芳芷雜秋芬。
何時得似山中鶴，脫却雞群友鹿群。
再游·其二
作者：張鎡
朝代：宋

天風吹我落人間，暫入青山又促還。
待得霜林收柿栗，却來重扣白雲關。
再過鶑脰湖
作者：張鎡
朝代：宋

曉霧濛鴻合，山藏岸絕痕。
浩波吞日去，金晃玉乾坤。
冒雨往玉照堂觀梅戲成長篇
作者：張鎡
朝代：宋

幽人占斷煙波景，不但春風翠紅整。
繞堂交互玉崚嶒，月中日下光迷影。
連年勾引客來看，傳得梅聲滿世間。
西湖處士英爽在，大叫稱屈撾天關。
拜言臣生太清苦，孤山昏曉搜寒句。
水邊籬畔識疎斜，若說栽梅臣實祖。
五湖散人張志和，讀霓不中原夫科。
門前水擅南湖號，也種梅花數百窠。
貪吟豈悟無閒字，置之度外猶餘事。
掩臣梅譽最難堪，薦菊泉荒空廟祀。
帝曰往哉女雨師，張園梅開正及時。
風標霧鎖兩旬日，今歲且使遊行稀。
從來奇觀偏宜罕，何妨別具看花眼。
不須緣木及守株，時來一釂玻瓈醆。
晴多每厭蜂蝶狂，妖濃不類南枝香。
未如就作水仙戲，水精纓珮鮫綃裳。
素鱗宮闕龍牙牀，瑶麟琪鳳森騫翔。
洗湔塵坌凝冰霜，是名清浄富貴鄉。
舉瓢無庸酌天漿，芳槽壓酒銀淋浪。
桃花流水名漸彰，一醉百榼嗤斗量。
和靖此樂恐未嘗，大癡小黠聲利場。
得失分定休自忙，詩成鯉魚爲傳將。
一閲嗔妬俱已忘，却須信我計頗長。
冬日
作者：張鎡
朝代：宋

半空飛雨整還斜，翳日遊雲散復遮。
七字吟情書柿葉，一年心事約梅花。
關門人識陶潛室，靜坐自疑龐藴家。
紙帳蒲龕方用事，更須何物作生涯。
冬至後五日約客晨往極樂精舍因尋梅湖山作詩紀事·其一
作者：張鎡
朝代：宋

烟重山彌遠，林高日倍鮮。
抱雞趨野店，𣂏水入冰田。
未有三冬雪，渾如二月天。
梅花應早慧，著眼竹籬前。
冬至後五日約客晨往極樂精舍因尋梅湖山作詩紀事·其二
作者：張鎡
朝代：宋

未苦撩清興，騎馿故遶山。
松篁高下處，雲日往來間。
要是從今後，休教枉却閒。
烏巾風弄影，畫出我詩孱。
冬至日曉雪庭桂一枝著花戲成長句
作者：張鎡
朝代：宋

居士歸來百事嘉，木樨雪裏也開花。
麩金一掬枝頭小，藥玉千溝屋上斜。
境界許奇非浪得，色香俱靜更何加。
高寒似我休拈出，微笑從來少作家。
出城二首·其一
作者：張鎡
朝代：宋

只道南湖沒樣奇，出關又有許多詩。
便須抄取天然句，纔下工夫走却伊。
出城二首·其二
作者：張鎡
朝代：宋

扁舟初上一聲雷，兩岸濃雲亂欲堆。
堪笑此時晴太早，篷遮未定雨先來。
出寂照行至書館
作者：張鎡
朝代：宋

茅屋雞聲過日中，熱雲蒸雨轉無風。
形勞自背當年說，句快全誇近日工。
破院未成投宿計，枯田猶覬入秋豐。
情知必沒揚雄宅，看竹何妨揖主翁。
出山追述所見
作者：張鎡
朝代：宋

我家正對風煙住，飽看陰晴變朝暮。
清秋非但入詩脾，挽向溪山深處去。
溪山深處是湖州，水合雲凝不斷頭。
曬稻坡前移拄杖，罩魚灘際泊扁舟。
入城要盡登臨目，駝橋繫纜因留宿。
舊遊十載夢驚回，堤邊老柳依然綠。
凌晨取道峴山前，漥樽就拊穹崖巔。
縈紆遥指道場路，挂席徑造尋幽禪。
彎環港轉茭田上，鶑簧激烈千松嶂。
竹輿飛入翠光中，寶閤朱扉恣舒望。
當年祖訥伏於菟，躡屐旋薙荆榛居。
至今夜半吼寒月，守護凈境嚴驅除。
呼燈談話倏度夕，粥盃共赴雲堂集。
日高振袂過隣峰，老衲相看但長揖。
出德清縣
作者：張鎡
朝代：宋

天公有意作詩顛，入得苕溪未見蓮。
先放水葓圍半里，更將蘆葉界平川。
明金扇日停蒼渚，碧玉環山吐白煙。
非是老夫來領略，此中那有地行仙。
出餘杭縣
作者：張鎡
朝代：宋

暑劇中宵枕屢移，夙興猶得趁涼時。
平衝露氣籃輿穩，遥雜星芒篠炬隨。
觸景有詩聊記述，爲人無術漫驅馳。
須臾假寐誰驚覺，隔岸清風叫子規。
分韵賦散水花得鹽字·其一
作者：張鎡
朝代：宋

春皇遊騎玉垂鞭，珠捲揚州十里簾。
一笑詩成休浪舉，花如西子句無鹽。
分韵賦散水花得鹽字·其三
作者：張鎡
朝代：宋

苔徑斜通砌竹鞭，素光交映入湘簾。
若教謝女庭前種，不道空中雪似鹽。
分韵賦散水花得鹽字·其二
作者：張鎡
朝代：宋

盈枝點綴雪花鮮，環映清流分外妍。
應是東君歸騎速，不如墜下玉絲鞭。
分韻賦薝蔔得松字
作者：張鎡
朝代：宋

呼酒快勸客，教取白玉鍾。
趁此清浄枝，向我几案供。
葉豐發油綠，香心刻黄琮。
向來紅紫陣，喧喧引雄蜂。
露斑衣上痕，枉負七尺筇。
日暮詩興薄，幽禪苦魔攻。
猶勝坐肩輿，排門抗塵容。
我祖已封侯，便當隨赤松。
分題得古木
作者：張鎡
朝代：宋

穴處曾經起怒雷，斷藤枯蘚半離披。
根莖託土何妨遠，會見春風長活枝。
初聞南湖蛙聲成三詩·其一
作者：張鎡
朝代：宋

杏花楊柳傍清明，淡沲風光畫不成。
春到此時須急賞，繞堤今夜有蛙聲。
初聞南湖蛙聲成三詩·其三
作者：張鎡
朝代：宋

皇恩汪濊及蟲魚，爾得安心大澤居。
科斗未生休縱樂，吳儂傾聽且防渠。
初聞南湖蛙聲成三詩·其二
作者：張鎡
朝代：宋

競喜蒿蓬月到時，莫嫌喧噪沒新奇。
憑誰試問波神看，定誦南湖近日詩。
前後植木犀樓上有月臺盡見諸山
作者：張鎡
朝代：宋

盛世適親逢，樓臺得地雄。
無形兼有象，俱在太和中。
前有一尊酒行
作者：張鎡
朝代：宋

霖雨半月今夕晴，風堂人稀燈燭明。
凉蟲咽咽傍牆竹，聽久但促孤愁生。
愁生欲伏誰驅遣，渾汗翠液玻瓈軟。
五斗一石非所長，興來亦覺滄溟淺。
我生早患難，對酒無可娛。
辛勤識字不得力，漫事爾雅箋蟲魚。
痛心曩昔親庭趨，從容侍飲情有餘。
醉譚先烈從巡初，豈但勇力清疆隅。
公侯將相隨指呼，親挾日馭升天衢。
墓碑神龍護寶書，勳庸槩見中全疎。
機危謀大世莫睹，頼有帝訓昭難渝。
用心若比某人輩，相懸萬里非同途。
坐間歷歷言在耳，風木纏悲淚鉛水。
茫然此事莫輕論，不如盡付金樽裏。
神仙恍惚休强尋，壯士易老難爲心。
要須出處任天運，况我自判歸山林。
一杯復一杯，無客誰同斟。
案間幸有李白舊詩數百首，試讀精爽飛雲岑。
安得同渠游，霓裾碧瑶簪。
回頭却謝髠卓輩，棄置禮法幾荒淫。
何如高吟泣鬼神，模寫造化歸無垠。
誰能狸膏金距學鷄鬭，起捉簷柱矯首落落看星辰。
劉子履少卿挽辭二首·其一
作者：張鎡
朝代：宋

氣蓋兩峰蚤食牛，堂堂聲譽冠諸劉。
直言不愧上方劍，妙句常輕萬戶侯。
仙藥了無金鼎效，夢魂空繞玉關秋。
當時若假三千騎，豈但區區活泰州。
劉子履少卿挽辭二首·其二
作者：張鎡
朝代：宋

釋和書上已經年，敵騎南來果犯邊。
太息龜靈成底事，漫聞鴻寶得家傳。
平生喜踏天山雪，晚歲愁看瘴浦烟。
務實褒稱曾未泯，不須凝恨入重泉。
劉宗古畫過海壽星
作者：張鎡
朝代：宋

南極煌煌山川精，輝明淵耀爲天經。
化成仙人渡滄溟，黑風不作魚龍腥。
冉冉風氣如雲停，峩冠曳带從竛竮。
脩髯炯目玉鍊形，神光轉映浮中庭，穹龜坐踞捐輜軿。
遼東令威姓維丁，翔空欲下摇霜翎。
予方厭世爭腐腥，棲心元域全攖寧。
此圖誰將揭素屏，細觀混體通百靈。
誅馘飛毒命門扃，清音透頂聞雷霆。
披蘿重岡斸松苓，我命在我同千齡。
北山早興
作者：張鎡
朝代：宋

出郭涼輿穩，山晨氣自濃。
寺園逢水斷，塔路過烟重。
啄木聲穿竹，凌霄色映松。
世歡吾儻泥，那遂此從容。
十月菊
作者：張鎡
朝代：宋

幽芳何事獨開遲，寂寞寒金照短籬。
老子樽罍方欠此，春風景物最相宜。
要隨得暖南枝發，肯趁登高九日悲。
翻笑陶家門外柳，夜深零落舞腰肢。
千葉黄梅歌呈王夢得張以道
作者：張鎡
朝代：宋

笛聲吹起南湖水，散作奇葩滿園裏。
被春收入玉照堂，不逐餘芳弄紅紫。
一春開霽能幾時，江梅正多人來稀。
光風屈指已過半，頼有緗蕊森高枝。
今朝拄杖偏宜到，暖碧紅烟染林草。
悠然試就花下行，便有疎英點烏帽。
細看寶靨輕金塗，密網粲綴萬斛珠。
一香舉處衆香發，幻巧更吐冰霜鬚。
叵羅盛酒如春沼，不待東風自開了。
呼童撼作晴雪飛，雪飛爭似花飛好。
上都賞翫爭出城，日高三丈車馬塵。
誰能擺脫熱官與銅臭，肯學花底真閒人。
時平空山老壯士，不得滅秦報君死。
鷄鳴撫劍起相歎，夢領全師渡河水。
吾曹恥作兒女愁，何如且插花滿頭。
一盞一盞復一盞，坐到落梅無始休。
無梅有月尤堪飲，醉卧蒼苔石爲枕。
醒來明月別尋花，桃岸翻霞杏堆錦。
南園叔祖生日
作者：張鎡
朝代：宋

當途老稚遮不住，京口屯雲饑待哺。
平生四海廟廊姿，八處蕃宣俱暇豫。
紹興元勳如日懸，承家有人光後先。
驥行萬里要老大，天公已與青松年。
愚孫窮好祗林藪，日汲菊潭清釀酒。
欲往壽翁道阻修，遥問長江借升斗。
人間樂事唯逍遥，蓬萊方丈非迢迢。
詩成喚鶴銜將去，認取南陽卧龍處。
南歌子
作者：張鎡
朝代：宋

種玉能延命，居山易學仙。青青一畝自鋤煙。霧孕雲蒸、肌骨更凝堅。熟染蜂房蜜，清添石鼎泉。雪香酥膩老來便。煨芋爐深、卻笑祖師禪。
南湖
作者：張鎡
朝代：宋

胸中詩本慳，天教專一壑。
萬景休坌來，老夫重然諾。
南湖上觀萍
作者：張鎡
朝代：宋

風掠浮萍水面來，翠綃成段接還開。
無情却似多情物，不到詩中不肯回。
南湖二亭落成各書長句一首·其一
作者：張鎡
朝代：宋

望處陰雲縱復橫，落梅那更兩關情。
清愁入夢時飛蝶，遠樹和煙欲囀鶑。
多病半春詩債滿，經旬無客酒緣輕。
湖亭記取初成日，正是菖蒲斫水生。
南湖二亭落成各書長句一首·其二
作者：張鎡
朝代：宋

不負從今浦浦風，柳陰方稱繫疎篷。
窗前細雨攤魚網，壁上斜陽曬釣筒。
肯厭隣僧頻見過，有來巢燕亦相容。
甘心到老無人采，莫比當年渭水翁。
南湖夕泛
作者：張鎡
朝代：宋

欲知家住畫圖中，靜向波心漾短篷。
粉墨暈開天水色，碧朱堆上柳花叢。
雲邊鷗影來還去，籬畔雞聲西復東。
別浦夷猶豈無謂，細看蘋末受清風。
南湖書事五首·其一
作者：張鎡
朝代：宋

初來作舍少人行，橋外如今滿市聲。
繞岸種成桃間柳，一家和氣萬家生。
南湖書事五首·其三
作者：張鎡
朝代：宋

科樹梯斜倚暮暉，犬聲如蛤透疎籬。
謝天排出江村景，副我憑欄一望時。
南湖書事五首·其二
作者：張鎡
朝代：宋

過午人家起竈煙，被風輕引向晴川。
須臾却與雲陰雜，不礙玻璃鏡自圓。
南湖書事五首·其五
作者：張鎡
朝代：宋

恍看灧灧紫金幢，日脚橫瀾萬褶光。
吹到檻邊爭蕩激，直疑身似水仙王。
南湖書事五首·其四
作者：張鎡
朝代：宋

水鳥鴻儔已可聽，湱然分練蹙波聲。
成羣爭似沙鷗少，別有高閒物外情。
南湖書齋
作者：張鎡
朝代：宋

雨深愁入樹花飄，盡際翻晴現帝霄。
目力壯時蒼岫長，心情閒處戲魚跳。
秋雲總是詩家物，夜市今連里陌橋。
船子不來同載我，却驚翡翠出蘭苕。
南湖有懷遂初尤公侍郎寄贈七言
作者：張鎡
朝代：宋

停驂曾送柳邊舟，忽忽今冬病故秋。
望遠溪山常入夢，寫殘書信只成愁。
明心坐斷三千佛，謁帝行歸十二樓。
臨水憶君誰復信，亂烟凄暮白蘆洲。
南湖有鷗成羣里閭間云數十年未嘗見也實塵中奇事因築亭洲上榜曰鷗渚仍放言六絕·其一
作者：張鎡
朝代：宋

居士園門甚處開，傍城猶未著樓臺。
門前湖水三千尺，引得沙鷗亦肯來。
南湖有鷗成羣里閭間云數十年未嘗見也實塵中奇事因築亭洲上榜曰鷗渚仍放言六絕·其三
作者：張鎡
朝代：宋

東家西家翁媼說，白洋湖自有多年。
何曾識見江鷗至，消得主人詩興顛。
南湖有鷗成羣里閭間云數十年未嘗見也實塵中奇事因築亭洲上榜曰鷗渚仍放言六絕·其二
作者：張鎡
朝代：宋

旋開斜港放船出，更著小亭臨水看。
軟紅塵裏江山景，便著丹青畫亦難。
南湖有鷗成羣里閭間云數十年未嘗見也實塵中奇事因築亭洲上榜曰鷗渚仍放言六絕·其五
作者：張鎡
朝代：宋

十五年前過揚子，爾輩出沒波濤中。
爭知今日得共住，急喚酒來澆晚風。
南湖有鷗成羣里閭間云數十年未嘗見也實塵中奇事因築亭洲上榜曰鷗渚仍放言六絕·其六
作者：張鎡
朝代：宋

不因他處食無魚，來慰先生索寞居。
走筆贈詩君莫笑，從遊此是最相於。
南湖有鷗成羣里閭間云數十年未嘗見也實塵中奇事因築亭洲上榜曰鷗渚仍放言六絕·其四
作者：張鎡
朝代：宋

朝陽鳴鳳國之祥，瑞事吾家鷗鷺行。
最愛幾聲煙外響，和他漁艇獨敲榔。
南湖賦冬青花四首·其一
作者：張鎡
朝代：宋

雜樹花香少似君，雨餘風曉或斜曛。
行人不著清新句，亦合移時駐屐聞。
南湖賦冬青花四首·其三
作者：張鎡
朝代：宋

酷烈深憐格外香，樹邊苔氣與蒼凉。
莫教糝徑渾如雪，快向青陰置竹床。
南湖賦冬青花四首·其二
作者：張鎡
朝代：宋

上林名字萬年枝，高映宮牆側映池。
不是移根閒地種，歲寒情性有誰知。
南湖賦冬青花四首·其四
作者：張鎡
朝代：宋

桂子休誇碧滿園，小蒲萄實待霜繁。
他年隠處尋西宅，先認冬青擁寺門。
南鄉子
作者：張鎡
朝代：宋

翠袖怯春寒。對雪偏宜傍彩闌。弱骨豐肌無限韻，憑肩。共看南窗玉數竿。羔酒莫留殘。更覺嬌隨飲量寬。小立妖嬌何所似，風前。柳絮飛時見牡丹。
卜算子
作者：張鎡
朝代：宋

常記十年前，共醉梅邊路。別後頻收尺素書，依舊情相與。早願卻來看，玉照花深處。風暖還聽柳際鶯，休唱閒居賦。
卧疾連日殊無聊頼客有送二省闈試題者因成四韻
作者：張鎡
朝代：宋

春恨都緣少得晴，雨聲渾是落梅聲。
新愁多病易投隙，薄命壯懷難抗衡。
人世只宜常放逸，杏花多愛逼清明。
青袍白紵紛然夢，自笑生來入念輕。
即事·其一
作者：張鎡
朝代：宋

池通幽澗碧如油，試水新鵝小拍浮。
行過板橋花片落，被風邀上採菱舟。
即事·其三
作者：張鎡
朝代：宋

竹院橋廊未放晴，一凉生處綠交橫。
隔林休厭荷池小，風葉時傳潑雨聲。
即事·其二
作者：張鎡
朝代：宋

旋買花栽得野香，浴蘭天氣日偏長。
槐龍或躍無人見，浄掃風塵置竹床。
即席次吳季行韻
作者：張鎡
朝代：宋

昔逢欣把袂，三歎說吳鈎。
共醉虛堂晚，還興故國愁。
花黄思靖節，鬢綠傲浮丘。
世濟王門業，洪流萬斛舟。
即席次潘茂洪韻
作者：張鎡
朝代：宋

我恨填胸三斗塵，略無警句可留春。
煙雲空外吹成鶴，梅杏枝頭長就人。
但解時中心獨廢，自然隨處樂常新。
諸公要識居園法，第一先教懶是真。
即席次韻器之相贈
作者：張鎡
朝代：宋

會閒須是莫論年，直把浮生付且然。
桂隠欲爲山宰相，漆園曾是地神仙。
看抄妙句行催酒，更向清流卧泛船。
但喜相從得真樂，何心玩世學前賢。
即目
作者：張鎡
朝代：宋

偶然看樹過平橋，老盡牆邊杞朮苗。
不分蛛絲與蝸殻，也隨殘照集芳條。
又呈坐客
作者：張鎡
朝代：宋

天假南湖一段奇，賓朋胥會只論詩。
人生未老肯閒日，春色無邊方盛時。
林外好山看獨慣，塵中新事問寧知。
從來邂逅宜真率，花下杯傳却莫遲。
叔祖待制移居新市華閣初成適逢誕日尊幼畢集鎡獨阻奉觴因遐想賦詩爲壽
作者：張鎡
朝代：宋

西清老人新樓居，下瞰四澤如江湖。
憑高挹景未比畫，人望樓上真仙圖。
楊花燕子句排露，鵾絃鳳竹聲驕粗。
先生已腰白玉带，我今且漉黄金壺。
朝來歡聲動里閭，連帥高蓋將軍車。
松髯峰準照華棟，共說熊夢當年符。
高情和氣今誰右，海山星斗稱爲壽。
一門鼎食繼前勳，容我窗間吟遠岫。
叔祖閣學座間請觀詩編因賦
作者：張鎡
朝代：宋

出門何許會初心，家有師儒是學林。
畫古更因金印偉，書叢方稱錦堂深。
朱橙薦酒隨冬蟹，翠蔓披牆引暮禽。
每幸酸鹹得同嗜，可令傾耳闕韶音。
叔祖閣學生朝以丹砂鑄酒盃爲壽
作者：張鎡
朝代：宋

真人玉練超塵質，尚假金鹽煮堅石。
要知草伏砂最難，護氣延年本仙術。
神爐秘炭呼祝融，日月出沒奔朱龍。
至今受化感靈藥，異寶具體專奇功。
鑄盃獻公酌沆瀣，雕盤棗實如瓜大。
飛瓊鼓簧雙成笙，醉色渥丹天所愛。
東風吹萬纔兩旬，誕序更數三千春。
丹砂爲金金生沙，坐閲東海揚車塵。
全才備德難具陳，紫樞黄閣旋洪鈞。
願從宏芘托此身，舉杯論文日相親。
句·其一
作者：張鎡
朝代：宋

一棹徑穿花十里，滿城無此好風光。
句·其一〇
作者：張鎡
朝代：宋

清興寄毫端。
句·其一一
作者：張鎡
朝代：宋

日烘花氣暖。
句·其一三
作者：張鎡
朝代：宋

芙蓉憔悴菊垂叢。
句·其一二
作者：張鎡
朝代：宋

空對爛銀盤。
句·其一五
作者：張鎡
朝代：宋

燕子初歸已識面，牡丹未放已知名。
句·其一四
作者：張鎡
朝代：宋

己信此心安此命。
句·其七
作者：張鎡
朝代：宋

古剎藏幽勝。
句·其三
作者：張鎡
朝代：宋

梨花風骨杏花妝。
句·其九
作者：張鎡
朝代：宋

自笑從來癖。
句·其二
作者：張鎡
朝代：宋

斷橋斜取路，古寺未關門。
句·其五
作者：張鎡
朝代：宋

何時重來桂隠軒，爲我醉倒春風前。
看人喚作詩中仙，看人喚作飲中仙。
句·其八
作者：張鎡
朝代：宋

開鏡影相歡。
句·其六
作者：張鎡
朝代：宋

吹殺梅花影裏燈。
句·其四
作者：張鎡
朝代：宋

已從槐借葉，更染菊爲裳。
同張以道出遊近郊成古詩十六韻
作者：張鎡
朝代：宋

今辰天宇佳，風光宛如春。
園廬豈不樂，景熟興未伸。
與客策蹇馿，城東訪幽人。
幽人本非約，意往隨清真。
市小度啁哳，秋郊迥無塵。
楓林纈居前，蔬畦翠橫陳。
烟濃山愈淡，徐步望更新。
田翁出荆扉，笑揖似所親。
坐對俱不疑，一榻三烏巾。
胸中絕城塹，眼界空越秦。
紛紛癡濁世，等別生顰嗔。
青旗正飄摇，小店恰與隣。
相邀開縹甕，橙梨共珍醇。
悠然會陶然，此適屬隠淪。
我家幸匪遠，要辦來常頻。
平橋指歸途，野囀依叢筠。
同王夢得夜坐
作者：張鎡
朝代：宋

何處起香雲，清談我與君。
雨來臨水坐，魚躍隔窗聞。
同魏茂先潘茂洪泛湖終日
作者：張鎡
朝代：宋

天將奇觀留東南，波織翡翠山堆藍。
仙廬佛剎互入望，漁篷游舫遥相銜。
清愁閉戶孤晴色，試逐薰風領佳客。
平生行處後杯盤，枯淡自甘先筆墨。
放船何處芙蓉開，綠幢翠葆從天來。
凌波生塵想遺珮，撫檻徙倚心悠哉。
秦關將種身九尺，鬚繞茶烟閒虎戟。
潘君高隠百不知，酒酣慷慨乾坤窄。
空濛暮氣收斜陽，柳色轉岸參差香。
南漪杜鵑易檜海，公子愛客邀舉觴。
畢逋棲烏噭城上，登車攬轡歸相望。
乘閒結伴須數來，與往不煩拘定向。
名新釀曰白鷗波以一尊送佑聖觀劉高士
作者：張鎡
朝代：宋

酒熟將何字，白鷗波正如。
一瓢誰合飲，高士觀中居。
汗漫涵無象，鴻濛洽太初。
醒來松戶曉，應念臭於帤。
吟詩
作者：張鎡
朝代：宋

一日吟成九首詩，旁人都愛少瑕疵。
直須作到無人愛，始是我詩長進時。
吳江鮓戶獻鱸
作者：張鎡
朝代：宋

舊過吳淞屢買魚，未曾專詠四腮鱸。
鱗鋪雪片銀光細，腹點星文墨暈粗。
西塞鱖肥空入畫，漢江鯿美阻供厨。
季鷹莫道休官去，只解思渠絕世無。
呈吳居甫待制
作者：張鎡
朝代：宋

挺挺風規軼輩流，肯因官譽揜清脩。
南宮妙畫多時見，北固新篇去歲收。
每念小人同話此，曾知閒客到門不。
平生自笑迂疎甚，趨造纔頻更覺愁。
呈尤侍郎陸禮部
作者：張鎡
朝代：宋

今春少晴天，雨聲常綿延。
曉來羲車展雲出，射我屋瓦生蒼烟。
憶昔既冠時，壯志平幽燕。
先王手扶太極起，餘事未竟騎星躔。
誓將膽與腸，剖析帝座前。
出師先定董郭薦，此老妙處心默傳。
甲庚子亥繫宿業，古來局殺英與賢。
蒼華蕭蕭葯裹側，不覺轉盼霜滿顛。
因念夢境中，此亦非小緣。
枉教心無片餉息，形氣自賤欲火然。
一根返源六根了，如何不遣情勾牽。
今朝好春風，歌鳥如管弦。
花香舒錦機，次第鋪我園。
柳柔曳金繩，高下拂我船。
伸臂攬六龍，莫過桑榆邊。
披猖車尾霞，丹碧如旂旜。
幻作萬石酒，爛醉三千年。
世間生死俱掃空，况復戲弄冕與軒。
江西揚子雲，道院方晝眠。
來書拆半月，欲報懶欲忺。
許我詩五十，方得見六篇。
清腴似陶謝，尤覺詞精便。
尤陸二丈人，和答尚未全。
賤子焉敢繼，口誦心膂鎸。
此月小築成，南湖向西偏。
規模從簡儉，門牆抵人肩。
池亭巧相通，萬竹夾澗泉。
風月豈易量，肯換閒憂煎。
懷公不能休，語盡終難宣。
呈張左曹郎中
作者：張鎡
朝代：宋

持節江湘公去久，浙西風月我孤吟。
相逢未敘三年話，此事先拋一寸心。
風調不因通宦汩，世塗尤見故情深。
隨人一錯終能復，林墅應勞得得尋。
呈曾仲躬侍郎
作者：張鎡
朝代：宋

公道欣從禁路開，世家今有偉人來。
共推掌學文清手，突過談兵杜牧才。
老眼知人明月鏡，時情薦士冷稭灰。
詩章活法從公了，要使諸方聽若雷。
呈毛崇夫司直
作者：張鎡
朝代：宋

春到深時味更長，草晴勝似雜花香。
清陰漸次迷天綠，白髮依稀照領光。
逐婦牆鳩知雨近，生兒梁燕補巢忙。
擘牋謾記今朝景，朝路歸時肯易忘。
命鹿
作者：張鎡
朝代：宋

雙鹿林泉友，新居後我成。
角低方長旺，斑嫩未分明。
濯濯菰塘晚，呦呦草逕晴。
仙疇吾種玉，汝輩耦而耕。
問訊家林蠟梅
作者：張鎡
朝代：宋

蠟梅吾甚愛，園種未能多。
旋去東南竹，新添二十窠。
離家俄半月，放蕾想盈柯。
前日丁寧句，花神記得麽。
問鶴
作者：張鎡
朝代：宋

鶴也來多日，今朝認筍輿。
繖斜聊引避，路轉亦前驅。
俗遠眼寧白，年初頂漸朱。
古囊能背否，勝用小奚奴。
喜楊誠齋赴召
作者：張鎡
朝代：宋

病中何事却懽欣，聞召高安老使君。
碧落豈容留綺夏，紫微端要著卿雲。
朝天續集開新詠，解易玄談記古文。
應笑清臞約齋子，湖邊猶戀白鷗羣。
嘲蝶
作者：張鎡
朝代：宋

柳外飛飛蛺蝶兒，惠風心性彩雲姿。
終朝守定牆頭舞，不得鄰家一句詩。
四月上澣日同寮約遊西湖十絕·其一
作者：張鎡
朝代：宋

自得城隅水北居，西湖幽討句全疎。
今朝掩簿抽身出，更向誰邊不一書。
四月上澣日同寮約遊西湖十絕·其一〇
作者：張鎡
朝代：宋

豐樂樓前未夕暉，可堪魚鑰限城扉。
詩成快向歸時寫，丹墨明朝與興違。
四月上澣日同寮約遊西湖十絕·其七
作者：張鎡
朝代：宋

茭葑茸茸展翠氈，六橋分舞燕翎纖。
撐船捷出蒼灣去，要看山圍玉鏡奩。
四月上澣日同寮約遊西湖十絕·其三
作者：張鎡
朝代：宋

賣龜船小漾漪漣，折得蘋花亦當錢。
我自滄洲隔三載，此花風調只依然。
四月上澣日同寮約遊西湖十絕·其九
作者：張鎡
朝代：宋

寮寀招邀勝引多，曠懷真語當絃歌。
聯翩逸駕知難及，乞我扁舟著釣蓑。
四月上澣日同寮約遊西湖十絕·其二
作者：張鎡
朝代：宋

清曉溟濛雨氣濃，出關晴色便葱蘢。
層雲特爲詩人喜，添起山頭四五峰。
四月上澣日同寮約遊西湖十絕·其五
作者：張鎡
朝代：宋

賜沐山行策最長，遊人此日却相妨。
洞天只得東邊賞，開過燈花斷殺腸。
四月上澣日同寮約遊西湖十絕·其八
作者：張鎡
朝代：宋

喜逐芻蕘禁苑東，舜絃調處剩薰風。
戎葵學得宮衣纈，不作人間錦樣紅。
四月上澣日同寮約遊西湖十絕·其六
作者：張鎡
朝代：宋

夾堤全少露桃紅，獨許垂楊翠拂空。
千古蘇仙幾曾死，騎鯨時或下亭中。
四月上澣日同寮約遊西湖十絕·其四
作者：張鎡
朝代：宋

飯餘飛蓋北山來，上苑虛堂柳際開。
繫馬林間寧復散，却容拄杖卓青苔。
回放翁書
作者：張鎡
朝代：宋

鷗盟慙久寒，駒足誰苦縶。
霜雪兩歲暮，轉首飛箭急。
脂車乏敏手，愛字翻舊笈。
三山白浄水，樹屋影𧤏𧤏。
梅花百枝寄，寧當一顧揖。
官冷坐名熱，天道會張翕。
多憂莫白頭，丹鉛火常集。
回渡荷葉浦
作者：張鎡
朝代：宋

宿雨驚眠變早涼，喜成風便放歸航。
山雲野樹水墨暗，蘆葉荷花文繡香。
藉枕冰藤醒倦思，打簾珠浪發清狂。
天圍平浦方宜眼，便腹飛帆莫太忙。
回至泰陽村得家信二首·其一
作者：張鎡
朝代：宋

乾鵲飛鳴遶路隅，長須迎望果持書。
雞豚本自無煩餉，七日山行慣食蔬。
回至泰陽村得家信二首·其二
作者：張鎡
朝代：宋

桂隠聞知得雨來，榴花應對竹光開。
歸家早見南湖月，飲水猶勝舉酒杯。
因過張郎中識孫才翁教授時徐衡仲亦在坐成四韻送呈
作者：張鎡
朝代：宋

邂逅如相約，新交會舊知。
軒窗渾未暑，賓主總能詩。
小草浮冰楮，初篁映錦葵。
星郎風韻殺，我輩盍幽期。
因過田倅坐間得姜堯章所贈詩卷以七字爲報
作者：張鎡
朝代：宋

京廛輿馬競揚埃，何礙騷人獨往回。
我住水邊奚自識，詩如雲外寄將來。
一從風袖携歸看，屢向松亭靜展開。
應是冰清逢玉潤，只因佳句不因媒。
圍繡亭
作者：張鎡
朝代：宋

盤屈迴廊面面同，頂門開竅更神通。
非關意匠玲瓏巧，示現圓融轉物功。
園中口占二首·其一
作者：張鎡
朝代：宋

荇带荷錢漸滿池，吹香隔岸盡荼䕷。
潜魚忽擲金梭起，補足今朝未了詩。
園中口占二首·其二
作者：張鎡
朝代：宋

石楠花似碎瓊花，只就香中便點茶。
欲識此堂奇絕處，山林朝暮不離家。
園中晚興
作者：張鎡
朝代：宋

滿襟斜日澹如秋，烟竹湘花結暮愁。
幾樹蟬清新抱葉，一灣魚樂舊忘鈎。
蔬盤飽去山家飯，楚調吹來水園謳。
此事不教千載識，苦諧時輩祗貽羞。
園中梅有開者寄呈當塗叔祖
作者：張鎡
朝代：宋

春到林梅得重權，首冬疎萼已爭先。
移栽尚記陪深斝，靜看因思覓近篇。
佐世勳庸金鼎味，貪閒懷抱竹籬烟。
臨風欲寄橫斜去，夢繞江城暮角邊。
園中雜書四首·其一
作者：張鎡
朝代：宋

因病經旬不賦詩，無詩病思轉難支。
今朝詩句未成了，已覺全無病可醫。
園中雜書四首·其一
作者：張鎡
朝代：宋

春雲天上白成行，春草人間綠自香。
罨岸桃花三百樹，碧溪休問短和長。
園中雜書四首·其三
作者：張鎡
朝代：宋

木芙蓉遶岸傍栽，水芙蓉滿池內開。
池畔忽生尋丈葉，引花穿岸入叢來。
園中雜書四首·其三
作者：張鎡
朝代：宋

芍藥抽紅葉未齊，畦丁籠鶴避花時。
始知有喙長三尺，輸與藏頭曳尾龜。
園中雜書四首·其二
作者：張鎡
朝代：宋

大田非但仰梅霖，百畝園中受賜深。
著子榴梢珠迸火，放花梔樹玉抽金。
園中雜書四首·其二
作者：張鎡
朝代：宋

爲要看花旋築臺，海棠猶未一分開。
從今莫道晴時節，不是晴時也合來。
園中雜書四首·其四
作者：張鎡
朝代：宋

初生科斗聚如拳，鼓吹駸駸聒夜眠。
料得魚蠻生妄想，麴車那解口流涎。
園中雜書四首·其四
作者：張鎡
朝代：宋

黄昏橋上據胡床，青靄濛籠總是香。
未說居閒南面樂，且乘北面十分凉。
園中雪夜二首·其一
作者：張鎡
朝代：宋

簫鼓喧闐樂夜堂，寶燈初試雜花光。
欲知富貴天然處，盡把園林腦子裝。
園中雪夜二首·其二
作者：張鎡
朝代：宋

急傍欄干喚酒杯，却嫌紅燭炫高臺。
新圖水墨兼凝粉，展向冰溪鏡面開。
園桂初發邀同社小飲
作者：張鎡
朝代：宋

故故論年賞，新看惜未多。
一香參衆樹，千月下纖娥。
今雨胡能阻，秋蟲亦復歌。
有情毋恡醉，斯世合婆娑。
園步雜興·其一
作者：張鎡
朝代：宋

懽意千年孰與齊，恰如穉子候門時。
八旬半載爭多少，匹似淵明已較遲。
園步雜興·其三
作者：張鎡
朝代：宋

無風寒色自凄迷，晚日低籠一徑微。
竹裏鳩藏初未覺，小車行過忽橫飛。
園步雜興·其二
作者：張鎡
朝代：宋

豆籬黄葉被蔬田，靜極情懷似黯然。
居舍又從東壁看，柳梢濃處起厨烟。
園步雜興·其五
作者：張鎡
朝代：宋

園中荒穢漸平治，老子何妨鬢有絲。
從此五行無晦氣，一閒成就萬篇詩。
園步雜興·其四
作者：張鎡
朝代：宋

池心誰放葉舟橫，蓮蘤還如入夏生。
病起一天雲意好，淺坡閒讓鹿先行。
堂中安奉高宗壽皇今上御書碑
作者：張鎡
朝代：宋

路轉修林特地殊，九光霞氣羃仙廬。
蒼瑶不刻飛天篆，盡是三清玉帝書。
壬寅立春·其一
作者：張鎡
朝代：宋

經旬寒雨正霖霪，纔轉東風便肯晴。
我自西疇心念熟，不須學稼始歸耕。
壬寅立春·其二
作者：張鎡
朝代：宋

蓼醯蔬餠媚晨羞，一飽寧知老到頭。
但聽兒童語聲喜，黑頭青角看泥牛。
夏夜二首·其一
作者：張鎡
朝代：宋

燈暈紗籠靜者居，夜凉携扇繞階除。
松間有句松間說，不向空中咄咄書。
夏夜二首·其二
作者：張鎡
朝代：宋

天上星辰金玉棋，輸贏何日是分時。
多應却笑張居士，綺語妄言無了期。
夏日南湖汎舟因過瓊華園六首·其一
作者：張鎡
朝代：宋

淡日輕陰曬麥天，水邊閒喚木蘭船。
不遊東港西陂熟，爭得人知是散仙。
夏日南湖汎舟因過瓊華園六首·其三
作者：張鎡
朝代：宋

兩岸人家水映門，誰知城裏有深村。
照畦罌粟紅燈密，繞舍戎葵紫纈繁。
夏日南湖汎舟因過瓊華園六首·其二
作者：張鎡
朝代：宋

草生荒徑沒靴深，寂寂危亭蘚暈侵。
翠輦不來知幾夏，野禽啼暝古松林。
夏日南湖汎舟因過瓊華園六首·其五
作者：張鎡
朝代：宋

詩思渾如昌歜苦，宦名那似朮羹香。
朝來但聽霏微雨，自種叢榴怪石傍。
夏日南湖汎舟因過瓊華園六首·其六
作者：張鎡
朝代：宋

滑泥寧復問懷沙，且醉杯中琥珀霞。
觸事背時還獨笑，安排明日取蝦蟆。
夏日南湖汎舟因過瓊華園六首·其四
作者：張鎡
朝代：宋

頭上雲忙雨欲來，箬篷還轉碧蘆隈。
中流數點沾衣濕，便放西山夕照開。
夕霽
作者：張鎡
朝代：宋

霜雪連朝作勁威，暮來吹散景偏宜。
未開璧月千秋鏡，已建金雲十丈旗。
脫帽漸看山峍屼，襲裘須判酒淋漓。
乘閒書紙休嫌數，簿領叢中怕說詩。
夙興
作者：張鎡
朝代：宋

霜池微带月痕斜，風竹聲如撒細沙。
坐到曉窗尤可愛，只愁烘損蠟梅花。
夜半浴
作者：張鎡
朝代：宋

濁熱不成睡，起看宵過中。
繁星珠結網，片月玉爲弓。
賦鵲情何有，驅蚊計頗窮。
猶欣湯浴後，膚受綠蘋風。
夜坐因觀楊伯虎和春字韵詩偶成五絕再寄·其一
作者：張鎡
朝代：宋

挑盡燈花夜未眠，清寒渾忘是春天。
霜侵綠鬢張居士，空坐書幃三十年。
夜坐因觀楊伯虎和春字韵詩偶成五絕再寄·其三
作者：張鎡
朝代：宋

往事追思重慘傷，相從常醉德勳堂。
每登屺岵數鴻鴈，老淚風前必數行。
夜坐因觀楊伯虎和春字韵詩偶成五絕再寄·其二
作者：張鎡
朝代：宋

案上因翻簡鐵堆，親朋何日和詩回。
高懷剩得清閒力，滿紙溪山秀色開。
夜坐因觀楊伯虎和春字韵詩偶成五絕再寄·其五
作者：張鎡
朝代：宋

苕霅從來著志和，子雲寧久占煙波。
速歸逕上清班好，時過南湖伴浩歌。
夜坐因觀楊伯虎和春字韵詩偶成五絕再寄·其四
作者：張鎡
朝代：宋

宦情儂自本來無，君亦琳宮暫逸居。
西華武夷俱絕勝，可教詩卷此時疎。
夜坐放歌書興
作者：張鎡
朝代：宋

列星光芒遠近同，天河橫來壓孤篷。
溪容一碧看未盡，轉入客子詩筒中。
筒中滿貯千張紙，一路山川供役使。
古來霅水足高人，吾宗首說玄真子。
都緣抱負經濟才，有口掛壁常懶開。
樵青漁童與共載，大勝俗侶成羣來。
可憐當時只名重，野鶴乘軒失威鳳。
雖聞肖像登九重，收奬空言亦何用。
過五百年孫更癡，布裘椶屩骨格宜。
特來乃祖舊遊處，三叫庶幾親見之。
見之不見俱莫問，人生只合將閒論。
倘來簪紱付兒嬉，聖賢用晦初未悶。
拍舷還望星與河，此身或是張志和。
一杯更醉投床睡，明日歌聲猶震地。
夜坐示客
作者：張鎡
朝代：宋

身世長歌裏，于今得好朋。
露階秋到竹，風屋夜吹燈。
菱芡供饞口，圖書伴曲肱。
頭顱知自揣，顧影笑鬅鬙。
夜宿華藏寺
作者：張鎡
朝代：宋

蒼檜陰陰未掩門，閒來吹鬢一飛蚊。
香騰廣殿遊雲合，燈繞長廊列宿分。
般若心華方照耀，毗耶寶雨自繽紛。
世緣即是棲禪境，居士何嘗別見聞。
夜宿龍井廣福寺分韻得來字
作者：張鎡
朝代：宋

陽烏翅焦雲崔嵬，避熱馬轉南山隈。
邊湖興熟厭頻往，幽討林落穿莓苔。
澗聲引步陟層嶺，亭矗路側雙扉開。
泓泉湛碧透坤軸，合有龍卧專風雷。
撫欄立瞰眩奇閟，潄挹未敢持深盃。
瘦筇趨寺更幽寂，苴補不到簷楹摧。
老僧肅揖選凉坐，借床過夜容裴回。
神靈變異亦喜客，跂脈現狀潛鱗鰓。
從容瞻敬忽無靚，應憫墮世餘氛埃。
堂中遺像成三老，英爽長在遊天垓。
認題掃壁說前輩，今昔玩視俱悠哉。
出門因愛月正午，桂子秋到須重來。
夜看月邊行雲
作者：張鎡
朝代：宋

衆人看月愛月明，老夫看月愛雲行。
青天澄霽月當夜，但有爽快無幽情。
今宵半月從西上，雲向東移滿虛曠。
初如玉鏡插蒼崖，次若銀盤沉雪浪。
忽當濃處全收芒，星斗遠近粲復藏。
須臾缺處還飛光，林宇高下且陰凉。
鮮飆颯颯吹我裳，恍然輕舉凌空翔。
只緣中心無一事，始與世人看有異。
睡足閒居好滋味，投床徑自齁齁地。
明夜月明來共醉，多情更看雲裝綴，縱使無雲亦休睡。
夜聞漁歌
作者：張鎡
朝代：宋

非竹非絲響裂空，高歌三唱出漁篷。
清谿激越猶如許，想見湘波欵乃中。
夜自叔祖北園歸
作者：張鎡
朝代：宋

夕靄生凉竹徑迂，快風吹馬出通衢。
疎星落落連城闕，擊鼓闐闐雜笑呼。
竟日浪追河朔飲，幾時真在輞川圖。
歸來小憩松棚下，繞燭飛蟲索扇驅。
夜興
作者：張鎡
朝代：宋

老火頓掃迹，顥氣凝清英。
病悰少棲泊，循簷聽風聲。
桂魄未及圓，列緯已讓明。
銀潢誰决流，靜向蒼旻傾。
引領欲縱望，衆屋高崢嶸。
又成興局促，萬里孤遐征。
陰牆想露漙，夕蔓粘青螢。
怯冷獨歸戶，搔頭對長檠。
咨嗟分賦薄，煮藥過半生。
隨緣但順受，境逆或漸平。
年年中秋夜，裴回曉鐘鳴。
屈指行復來，得失當除乘。
夜賦
作者：張鎡
朝代：宋

月黑林間亦自奇，蓮花兩朵白如衣。
初疑野鷺池中立，試拍欄干嚇不飛。
夜述
作者：張鎡
朝代：宋

客去情宜獨，宵長睡未忺。
露多應冒砌，香重欲蒸簾。
較利真誰得，耽書肯自嫌。
爐存金粟火，煨蕷不須添。
夜遊宮
作者：張鎡
朝代：宋

鵲相龐兒誰有。兀底便、筆描不就。小邈如何敢出手。細端相，甚精神、甚洗漱。到老長廝守。不吃飯、也須唧𠺕。你待包彈怎開口。暖底雪，活底花，嫩底柳。
夜飲呈葉司戶·其一
作者：張鎡
朝代：宋

欲薄交難古，心親話許深。
更長銀燭夜，院靜石雲陰。
冷夢多孱骨，修程費老襟。
松壺梅並插，投醉且高吟。
夜飲呈葉司戶·其二
作者：張鎡
朝代：宋

僂指摳衣日，于今歲六移。
步趨徒願學，憂患亦何爲。
窗曉鴉同起，天寒鴈引悲。
依仁方再幸，小耐了康時。
夜飲楊村
作者：張鎡
朝代：宋

轉柁初投獨樹村，杖藜因叩小蓬門。
殷勤翁媼吹茅火，飣餖雞豚薦瓦樽。
剩喜平時無暴客，祇愁連雨沒禾根。
招邀縱簡真淳在，欲去猶嗔稚子喧。
夢覺·其一
作者：張鎡
朝代：宋

夢覺西窗曉，聽風過曲廊。
好詩非易辨，閒坐盡無妨。
人靜鳥烏喜，雨來花草香。
寸心經患難，况復近秋涼。
夢覺·其二
作者：張鎡
朝代：宋

二十年前事，渾如夢覺時。
漫行荒路逕，難認舊亭基。
尚記因逃暑，曾來學賦詩。
如今無可好，植杖欲耘籽。
夢遊仙·戚氏
作者：張鎡
朝代：宋

晴晝永，閒步小園中。羽帔雲輕蒼佩響，寶冠星瑩紺紗籠。波秀淺蛾峰。琳洞窈，人靜理絲桐。泛指餘音搖桂影，過牆高韻入松風。月上翠樓東。
夢遊仙·戚氏
作者：張鎡
朝代：宋

歸興動，騎鶴下青冥。幾點山河浮色界，一簪風露拂寒星。銀漢悄無聲。鸞嘯舞，仙樂送霓旌。摘得琪花飛散了，卻將何物送仙卿。衣上彩雲輕。
夢遊仙·戚氏
作者：張鎡
朝代：宋

飛夢去，閒到玉京遊。塵隔天高那得暑，月明雲薄淡於秋。宮殿鎖金虯。冰佩冷，風揚紫綃裘。五色光中瞻帝所，方知碧落勝炎洲。香霧溼簾鉤。
夢遊仙·戚氏
作者：張鎡
朝代：宋

驂鸞侶，嬌小怯雲期。柳戲花遊能幾日，頓拋塵幻學希夷。清夢到瑤池。霞袂穩，那顧縷金衣。自與長生分姓譜，恰逢長老鑄丹時。此意有誰知。
大滌洞留題
作者：張鎡
朝代：宋

我生百無能，唯工說山水。
洞霄天一柱，真仙昔居止。
蒼崖入九鎖，修澗清徹底。
層林仰首看，冷霧隨步起。
饒君俗到骨，至此換却髓。
一亭巧當門，乃是壓澗尾。
便教寶玉做，思之未爲侈。
道人喜客來，先引玩清泚。
源頭放泉出，猛噴深壑裏。
頃刻百萬丈，寧論尺與咫。
冰濤卷雷鼓，滂湃力未已。
天然句滿眼，潤色謝東里。
擬議及思惟，望風當披靡。
回觀翠蛟語，舞字最不死。
兩詩故自妙，似覺泉在凡。
正須吾三人，作意共整理。
要令石點頭，滔滔那解此。
天聲館
作者：張鎡
朝代：宋

鸞鶴紛來下，天風駕月明。
語言難道斷，不墮世間聲。
太平印歌
作者：張鎡
朝代：宋

修溪檢校閒桃李，暗記蒼苔唯屐齒。
野鴛時看立汀沙，个字分明尤足喜。
金駝銀鼻豈關念，夢月當窗印寒水。
閨門瓜戍忽臨期，交與銅章令滌視。
篆文春蚓紅縈纏，背刻太平興國年。
因記太宗全盛日，車書萬里恢山川。
吳王納地初改郡，錢塘國勢猶依然。
治中選任不輕予，縱受往往皆前賢。
顧我何人來冒綴，迂愚縮朒仍孤顇。
買臣雖陋會稽懷，靖節殊慙彭澤棄。
職分猶得按西湖，岸址防侵除葑穢。
汎舟何事最官况，屬玉鵁鶄總徒隸。
無煩移牒水仙王，徑寫新篇就印章。
給露洗開千樹色，支風吹發萬荷香。
持歸桂隠真堪樂，世界清凉似巖壑。
更將此印印渠詩，是我前生那得知。
奉寄淮西總領張少卿并呈建康留守章侍郎二首·其一
作者：張鎡
朝代：宋

湖隠門連草，宗盟肯屢尋。
長才明主眷，直道古人心。
又引皇華去，誰憐白髮侵。
官居兼靜樂，賢帥復朋吟。
奉寄淮西總領張少卿并呈建康留守章侍郎二首·其二
作者：張鎡
朝代：宋

別來秋易過，幽桂兩番開。
去歲人同賞，今宵夢自回。
飛雲遥楚岫，斜照直秦淮。
地念曾遊處，春行或許陪。
奉祠雲臺題陳希夷畫像
作者：張鎡
朝代：宋

張子爲人懶無對，遮手一官追行輩。
撲緣埃壤半年餘，亡補公家真合退。
病羸應念故園荒，連緘力扣中書堂。
琳宮分秩問天得，給舍便喜書敕黄。
沉疴返舍倏去體，涸鮒順水回春塘。
壁間先掛陳處士，案上更置銅爐香。
易編與我爲四友，一段因緣殊不偶。
從容何止兩歲期，自此相依當耐久。
清腴氣貌儼如生，入京尚想騎馿行。
世間大事硬漢了，物有所重有所輕。
後來一曲愈可尚，不暇隨人作卿相。
急歸依舊白雲鄉，忍使猿驚空蕙帳。
東吳西華遥相望，海霧天風正摧盪。
無邊花月自依春，來伴南湖詩酒舫。
好事近
作者：張鎡
朝代：宋

手種滿闌花，瑞露一枝先坼。拄個杖兒來看，兩三人門客。今朝歡笑且銜杯，休更問明日。此意悠然誰會，有湖邊風月。
姑蘇懷古
作者：張鎡
朝代：宋

昔年宮殿雨苔荒，花徑無人採舊香。
宰嚭若能容國士，西施那解誤君王。
輕寒客子垂雙袖，落日啼烏下女牆。
成壞不將供一笑，爭如烟外{罒/囨}漁郎。
孟嘗君
作者：張鎡
朝代：宋

狗盜雞鳴却遇知，可憐真士不逢時。
詩書若作空言看，鳳至鸞游孰致之。
守歲
作者：張鎡
朝代：宋

寒缸孤照聽更遲，情緒斟量睡却宜。
春向歲前三日到，老緣頭上二毛知。
朱泥逐疫燒靈藥，桃板書符換舊詩。
但願明年更閒散，無災無難復何疑。
安樂泉亭上午憇
作者：張鎡
朝代：宋

脩竹有風處，道人無事時。
諸公難入眼，不用總如眉。
得價婆娑重，投閒懶散宜。
三年何足道，堅判百年期。
安溪山間尋桂得之
作者：張鎡
朝代：宋

心期經歲只秋芳，况有溪山近好凉。
天宇蕩開暄濁意，巖花催就泬寥香。
招尋擬把深枝折，愛護休令背蕊傷。
三五冰輪行散影，仙凡同異要平章。
安溪晚泊因到無浄院
作者：張鎡
朝代：宋

十丈亭橋穩踔溪，斜陽紅灧入船低。
枯筇徑過荒街北，靜院深尋破廟西。
遊伴苦無成獨笑，物情諳遍任難齊。
歸時早是星煩出，影漾波痕上下迷。
安溪道中
作者：張鎡
朝代：宋

染晴波色重於藍，烟塢人家屋兩三。
明月在山天在水，後回休睡泊溪南。
官舍夢歸南湖
作者：張鎡
朝代：宋

林野相望不隔關，夢魂徑到豈爲難。
恍如天上飛升客，忘却人間走俗官。
巖桂直通籠鶴檻，水葓斜倚釣魚竿。
覺來不忍輕開眼，窗外芭蕉戰曉寒。
客有折秋香來桂隠者喜成七言呈以道
作者：張鎡
朝代：宋

半紀移居野水旁，年年嘗爲木樨忙。
若非老樹從頭發，安得西風徹骨香。
數朶折來猶甚愛，滿林開後得無狂。
今番莫把尋常比，一段清香兩主張。
客至
作者：張鎡
朝代：宋

麝萱沿徑緣抽牙，文杏飄蹊白覆沙。
過半春光須愛惜，沓來人事費攔遮。
妨尋蟻徑看排陣，阻向蜂筒聽報衛。
癖性杜門猶憚此，刺頭塵土可堪嗟。
客舍夜聞吳謳有懷南湖
作者：張鎡
朝代：宋

屋漏燈垂粟，牆欹螾唱叢。
斷編非徑捷，隅座且丞聾。
歌聽魚蠻子，盟寒水勃公。
明知今夜夢，清殺葦間篷。
宿上湖
作者：張鎡
朝代：宋

落日烘蒙紫翠間，舟人遥指洞庭山。
雲情水態明朝看，且伴新蟾宿柳灣。
宿八尺月色陡明
作者：張鎡
朝代：宋

將謂無佳月，貪程過上湖。
纔來八尺住，却見一輪孤。
带露寒於水，和烟白似酥。
江天空想望，高下兩明珠。
宿吳江縣
作者：張鎡
朝代：宋

既望月輪遲未上，更深闊港喧輕浪。
舟人慣夜自牽撐，却嫌炬火光摇晃。
長橋千柱過頃刻，良久陰輝弄雲黑。
漁家裹鮓縛蟹來，波繫松鱸取艱得。
堤平步散情初適，此去垂虹纔咫尺。
登輿風力透衣綿，俯檻波聲卷沙磧。
商船魚貫昏煙隔，天水難分但空碧。
三賢遠矣英爽存，來往頻年定相識。
興亡慨嘆終何益，愚智俱爲百年客。
劃然長嘯起蛟龍，共向吟牋飛霹靂。
宿吳江華嚴院
作者：張鎡
朝代：宋

宿雲蔽空溪溟濛，我船曉繫紅蓼叢。
宿雨滑道樹瀝漉，我車早轉青泥衝。
破程約涉一舍外，遠目未快千山供。
岸傍小店換馬去，氈裘障冷披蒙茸。
須臾巾蓋不容展，莽莽暗霧逢逢風。
偕行客輿屢掀簸，適值官騎來憧憧。
刀弓負带競硉矹，驙駟𩧄驖騅騟驄。
爭前迭進步殊窘，迫暮始望橋垂虹。
石塘百丈捍駭浪，間有灘磧紛魚筒。
鴉羣黑白混鷗起，帆影亂點遥波中。
筆床茶竈住此地，得句未必慙龜蒙。
浮圖屋老且投宿，解擔正聽黄昏鐘。
紗籠炙燈照佛古，展席布榻便吾慵。
酒邊紙盡莫翻寫，睡覺紅日生於東。
宿治平院長老善忍自紹興癸酉四月住持余是年三月生
作者：張鎡
朝代：宋

治平前代寺，幽勝占唐昌。
我始生彌月，師初踞上方。
百年雖未半，三紀獨偏忙。
一事尤堪哂，相隨兩鬢蒼。
宿西菩山明智寺詩
作者：張鎡
朝代：宋

路轉溪山果大奇，茂林門徑古苔滋。
坐餘沿石閒聽水，茶罷巡簷遍讀碑。
飛白灑然前輩字，養魚浴却向來池。
菖蒲葺葺仙人髮，隨我歸來與靜宜。
宿餘杭普救蘭若同訥義二僧訪法喜寺尋登綠野亭
作者：張鎡
朝代：宋

平生樂遊觀，幾欲遍區宇。
足力有限量，勝處空默數。
餘杭舊名邑，相距纔步武。
蘇翁綠野詠，方冊每欣睹。
朅來始經行，解擔日蹉午。
招提略憇倦，鑪熏散雲縷。
上人別累年，省識但能祖。
應憐憂患跡，官路還踽踽。
將勤設瓜果，就蔭指柵楰。
少焉湯浴罷，作意訪奇古。
相從到鄰寺，儒宮換堂廡。
揆昔列鐘魚，俄此登簋簠。
萬法迭成壞，紛紛競誰主。
旋陟陂上亭，傾摧幾風雨。
老柳不復見，危闌試憑俯。
青山幸縈繞，寧暇問秦禹。
水流天接處，桑塍間蔬圃。
種蓮止坳塘，炊煙莽村聚。
咨嗟雜慰快，擬去還眷憮。
一笑詩已成，馳奔遽忘苦。
寄呈史太師二首·其一
作者：張鎡
朝代：宋

昔爲金闕相，曾是玉皇師。
近即維垣拜，還從彭祖期。
傳聞風景勝，多賦洞天詩。
肯示漁樵否，林間要勒碑。
寄呈史太師二首·其二
作者：張鎡
朝代：宋

自憐冰氏子，父祖已登門。
屏跡千官外，馳書一品尊。
華戎心處活，經傳語前論。
欲理西風棹，因瞻祇樹園。
寄呈尤侍郎二首·其一
作者：張鎡
朝代：宋

卧疾睽人事，逾旬只掩扉。
野情添懶惰，宗伯極瞻依。
籬落尋黄獨，簷楹接翠微。
健來方數日，詩又不教肥。
寄呈尤侍郎二首·其二
作者：張鎡
朝代：宋

珍重尤夫子，逢人問死生。
掃門那憚遠，出戶真須晴。
爲國鬢先白，因官名更清。
何時容卜夜，燈畔聽文衡。
寄春膏牋與何同叔監簿因成古體
作者：張鎡
朝代：宋

蘇州粉牋美如花，萍文霜粒古所誇。
近年專製淺蠟色，軟玉瑩膩無纖瑕。
盤門繫纜高橋住，呼僮徑訪孫華鋪。
琱鎪紅碧任成堆，春膏且問如何去。
乃知剡溪桃花黄，楮君同譜生殊鄉。
買來論擔不計數，直候東風花草香。
其時霢霂吹微雨，潤物無聲略膠土。
展開千幅向曉空，漬染都勻始輕杵，擣成一色堅且明。
幽具本豈鑽公卿，要供海內覓句客。
覓句只今誰有名，月湖老仙居胄監。
詩好工夫到平淡，寄分聊當野人芹。
莫充諫藁恐被焚，便將演綸登北門。
寄題任子嚴漕使盤園
作者：張鎡
朝代：宋

身即林園不世功，喜驚今乃有人同。
規模內相雄文裏，景物時賢雜詠中。
前輩風流何敢似，後來評論想能公。
誰曾寤寐聲形隔，真樂從茲觸處通。
寄題莊器之招隠樓
作者：張鎡
朝代：宋

得時則爲人，此固丈夫志。
生前必功名，說實起後世。
君看禹稷徒，烏有覬望意。
偶然事逢手，勢若破竹易。
所以極萬代，偉績不可槩。
紛紛務勉强，指日苟聲利。
等觀今昔爲，迷悟由性異。
莊侯海內士，豈特靜者類。
深歎末俗競，懶赴殊科試。
力田抄飯白，結屋傍山翠。
受用已有餘，推此更廣施。
名樓曰招隠，來者定弗棄。
我恨聞命晚，已買城北地。
湖濱林麓幽，市遠車馬避。
想像輞川寬，庶幾盤谷邃。
雖非千步門，肯換一品位。
桃蒸春浪活，桂馥秋風至。
其時思故友，命駕驚晝睡。
堂堂無他言，握手笑相視。
吾儕東西隔，橘枳本同味。
中年各菟裘，要非太早計。
何須並牆居，而後願始遂。
寒堂夢松
作者：張鎡
朝代：宋

堂成初喜豢髯龍，肯夢當年十八公。
寶樹未穿煙際雪，鈞天先聽日邊風。
成丹得所從春首，棲鵠無聲過夜中。
誰遣牆陰接芝徑，月晴應是費拖筇。
寒食
作者：張鎡
朝代：宋

地僻人稀到，簷虛燕未過。
清愁詩酒少，寒食雨風多。
名字因農具，襟懷屬釣蓑。
莫驚時節換，安分看如何。
寒食不出遨
作者：張鎡
朝代：宋

南湖寒食又今年，宿雨連朝洗舊烟。
竹葉酒邊閒鑿落，杏梢牆畔出秋千。
游歡殆類前生事，老態惟思白晝眠。
明日水邊晴更好，只愁歸思渺秦川。
寒食前一日西湖閒泛三首·其一
作者：張鎡
朝代：宋

艷紅香白徧遊人，花柳酣歌識太平。
野客獨諳閒意趣，草煙空愛一川明。
寒食前一日西湖閒泛三首·其三
作者：張鎡
朝代：宋

衰鬢爭如竹際苔，秋千猶記玉驄回。
短籬數尺花成簇，一日春悰不往來。
寒食前一日西湖閒泛三首·其二
作者：張鎡
朝代：宋

驟暖懸知雨信濃，半陰臺榭碧烘濛。
何心更敢携壺去，孤槳微吟尚未工。
寓舍聽雨憶園中梅花
作者：張鎡
朝代：宋

陰霏非是妬春華，薄命詩人带累花。
烟逼艷低侵竹冷，風攔香橫逐溪斜。
開時數日曾邀客，別後連旬阻到家。
簷溜可堪聲徹曉，夢中餘恨亦無涯。
寫扇
作者：張鎡
朝代：宋

世間功業任差殊，心地明時自有餘。
若道必從勤學得，當年稷卨讀何書。
寫村舍壁
作者：張鎡
朝代：宋

路轉溪隅草色蒼，煙霏雲屋带漁鄉。
鷄頭葉老陂塘暗，狗脊花繁籬落香。
景物向人須品藻，太平無地不耕桑。
何時秋入豐年社，持蟹來聽壓酒牀。
尋桂南山至崇壽院因往靈石三首·其一
作者：張鎡
朝代：宋

折枝登几已孤妍，况值風林水石邊。
犖确路斜飛蓋歇，丁寧茅店畧停烟。
尋桂南山至崇壽院因往靈石三首·其三
作者：張鎡
朝代：宋

山頭籐斷空垂子，亭下泉荒不滿池。
老衲坐來知敬客，南音猶記鬼仙詩。
尋桂南山至崇壽院因往靈石三首·其二
作者：張鎡
朝代：宋

迎客山僧未下廊，好風吹鼻便生狂。
莫疑佛宇清芬烈，薝蔔曼殊共借香。
尋梅三首·其一
作者：張鎡
朝代：宋

紺碧烘晴水照天，斷槎荒葑牧羝田。
數旬不踏蘇堤路，專爲梅花跨曉韉。
尋梅三首·其三
作者：張鎡
朝代：宋

韓園邂逅一來尋，還憶朱欄小院深。
相對兩亭無四壁，定參陶令不絃琴。
尋梅三首·其二
作者：張鎡
朝代：宋

柴界牆頭蜂未窺，草烟沙逕亦空枝。
要知愁結吹香晚，鐵石心腸欠我詩。
對月
作者：張鎡
朝代：宋

景奇天遣助詩豪，意快慚無鍊句勞。
一夜月暉金碗出，萬波風擺玉鱗高。
衣冠城裏多新貴，酒脯船中自老饕。
未著叢書追笠澤，此行扶路且遊遨。
對雪
作者：張鎡
朝代：宋

漫記今年雪，先慳半月晴。
乍飄偏有熊，猛下却無聲。
水繞長春圃，人居不夜城。
弄寒羣犬戲，驚曉獨鷄鳴。
橋凍泥添滑，窗虛紙借明。
冷妨梅早慧，高妬柳輕生。
瀹茗嘗深鼎，臨書厭短檠。
鵝邊鷳失素，鷗混鷺爭盟。
日壑銀烹出，龍沙粉築成。
歌鹽唐按譜，聚米漢談兵。
曳履需公詔，吞氈感使旌。
初平羊變石，白起甲填坑。
賈舶停珠浦，朝驂萃玉京。
駝銅誇北錄，馬瑞遇東瀛。
雲凝情俱淡，風旋力驟獰。
藕邊侵緯宿，酥畔比螺蟶。
敞坐詩牋接，歡筵舞袖迎。
緣甍方盼轉，入幌忽縈盈。
煙滿空翔鶴，潮翻海縱鯨。
藍田難愛寶，月窟助蜚英。
甕罩杯誰覆，盆冰鏡不傾。
瑶隨王粲珮，璣綴李彪纓。
豹舄宜分色，麻衣浪擬清。
齊腰休更舉，巴曲試煩賡。
小疾
作者：張鎡
朝代：宋

風雨溪山數宿，歸來盡有佳晴。
小疾何妨隠几，隔窗嬌聽鶑聲。
小疾書興
作者：張鎡
朝代：宋

卷懷無與適，著冠試徐行。
廊西小堂幽，叢篁雜荷聲。
吹衣怯風猛，簾垂一床橫。
坐餘忽屢嘆，安閒吾半生。
無端局官簿，隨羣覬浮榮。
出入與日俱，何嘗惠黎氓。
今晨疾在告，反覺意氣平。
爐烟結復開，遠度松梢明。
晴久色愈耐，枝疎韻尤清。
香去松不隨，香來松不迎。
倏然歸太虛，無心計虧盈。
一著要我决，豈在他人評。
還尋鷗鷺伴，靜樂烏可名。
眼前俗物空，秋老共身輕。
尖簷帽
作者：張鎡
朝代：宋

落魄青樓倒接䍦，醉花爭插亂紅欹。
如今雨墊綸巾角，汝帽尖新却自宜。
尤丈京丈和篇沓至四用前韻爲謝
作者：張鎡
朝代：宋

江南從識桂花林，歲歲逢秋屬意深。
夜氣未添承露掌，曉光先上辟寒金。
玉笙殿迥應留月，鐵杵巖高不用砧。
爭似吾家種流水，擁香亭榭綠沉沉。
山堂
作者：張鎡
朝代：宋

芒鞋疎到筍籬東，慣得蒼苔把徑封。
已愧君詩足真味，尚將雞肋較駝峰。
山堂晚興
作者：張鎡
朝代：宋

小堂清占景無譁，不向階前種俗花。
過雨家茶脫黄玉，近霜天竹綴丹沙。
靜眠寧羨蟻來夢，孤坐屢諳蜂報衛。
萬事一身安分定，關河休用發長嗟。
山堂紀實
作者：張鎡
朝代：宋

莓苔牆下斑斕長，烟霏谷口依稀上。
晨輝逕奔鳥聲來，夕影屢逢蟾魄晁。
杖拖瘦路鳴敲鏗，天台廬阜著脚行。
中林穩置盤陀石，並坐不與孤雲爭。
疎紅疊翠如先有，霜藤蔓緣驚蛇走。
枝枝葉葉巧相攙，歲寒俱是論心友。
菴前臺上晴最嘉，數杯薄酒聊隨茶。
客來勸主主勸客，醉倒冠履從欹斜。
且道如今誇甚處，見成不是虛排句。
堂前新展假山詩，約齋老子堂中住。
山寺小憩
作者：張鎡
朝代：宋

趨寺松杉夾徑栽，解鞍流憩得莓苔。
塵昏金篆牌猶掛，燈暗紗籠殿不開。
老鶴就涼臨古井，幽禽尋食下生臺。
詩成漫記簷間柱，去矣何時復此來。
山寺漫興
作者：張鎡
朝代：宋

未到楓林寺，常吟半夜鐘。
乍來衝路雨，少坐怯廊風。
潄齒村茶苦，看碑大字工。
出門山慣見，何事意無窮。
山茶花
作者：張鎡
朝代：宋

翠翼高攢葉，朱纓澹拂花。
來從山塹側，開稱畫簷牙。
影薄誰停繡，香清似煮茶。
幾多輕斂態，月動夾窗紗。
山行
作者：張鎡
朝代：宋

鳥飛不過人行處，山好直連天盡頭。
下馬忽逢難畫景，市聲欄檻亦銷憂。
崇德道中·其一
作者：張鎡
朝代：宋

破艇爭剗忽罷喧，野童村女闖籬邊。
令人說著蘇隄路，花滿清明畫鼓船。
崇德道中·其三
作者：張鎡
朝代：宋

疎籬遮竹竹難遮，卧向溪流一桁斜。
綠底睡鳬應自愛，起來摇翅各成花。
崇德道中·其二
作者：張鎡
朝代：宋

羊蹄根老漫溪潯，灰蝶閒飛興亦深。
春色醉人勝似酒，覓詩天氣要微陰。
崇德道中·其四
作者：張鎡
朝代：宋

枸橘花繁雪有香，風吹成陣入船艙。
若教知我園中路，不肯芳菲驛舍傍。
崔慤畫雙鵝引雛
作者：張鎡
朝代：宋

橫塘暮煙吹雨來，白鵝叫風雙毰毸。
鵝兒力小立未定，偎母戀哺忘驚猜。
炎歊生欲逃天垓，虛堂有此新圖開。
蘆梢荷葉亦動蕩，茹句未吐愁難裁。
巾車
作者：張鎡
朝代：宋

聽說小巾車，形模似竹輿。
雙輪氈裹去，三壁帽開舒。
僮矮行携硯，鬟嬌坐奉書。
岢峩回徑處，轣𨌠度橋初。
鶴引青莎軟，鶑看翠柳疎。
袖爐香正噴，背榼酒多儲。
過愛凉軒敞，停因燕館虛。
直須教畫看，全似出塵居。
緩駕終調鹿，忙牽莫命馿。
只緣心蕩蕩，自到境如如。
剩有真堪寫，時無憤可攄。
尚慙銷粟帛，何事免繰鋤。
命駟邀朋客，籠鵝謝里閭。
屏星前日夢，不枉賦歸歟。
平望遇風
作者：張鎡
朝代：宋

平望陂湖一望平，當年地羣豈虛名。
微茫遠樹山同出，破碎層雲日鬭明。
更著百千寒鴈叫，偏宜三四旅帆征。
疎簾揭起從風入，要洗頻年鬰滯情。
并閭嶺
作者：張鎡
朝代：宋

稍叢暮氣升，還爲露珠滴。
暗響出林隈，鏘鏘小金石。
庚戌歲旦次張以道韻
作者：張鎡
朝代：宋

農家正旦喜占晴，老圃觀風趁早春。
兩事欲尋强健日，一生常作太平民。
紹熙初歲新開曆，典冊崇儀極奉親。
詞拙固難傳樂府，水邊閒示釣魚人。
廬陵李英才自製墨與梅花寫真艮齋誠齋又許其能詩十月七日携畫見訪且索拙語因成古風以贈
作者：張鎡
朝代：宋

我家種梅三百樹，惱人不特香如霧。
階前花影二更來，月光到處縱橫住。
幾回欲畫嗟未曾，李君能事乃爾能。
素綃竊我當時景，更引夜月花邊升。
濡毫暈水厭凡墨，掃烟自就千枝燈。
客衣緇盡不復恨，但喜占藝清如冰。
圭玄漆響用不盡，博金價定無虧增。
又聞覓句頗清熟，社中宗匠交口稱。
雲臺萬事無心計，只學希夷多愛睡。
醒時非畫亦非詩，恣向虛空寫千偈。
君船再過嵎中未，烏丸併望新篇寄。
醉來染試陋溪藤，滿壁蛟龍風捲地。
張以道歸自甬東先餉土物兩詩爲謝·其一
作者：張鎡
朝代：宋

梨柿魚鹽來海上，殷勤持送與閒官。
緣何似得千金贈，明日重親語笑歡。
張以道歸自甬東先餉土物兩詩爲謝·其二
作者：張鎡
朝代：宋

紅滿芙蓉菊滿黄，連朝衰病負秋光。
乘除自此無憂惱，醉賞家園一萬場。
張似之送栗子木瓜
作者：張鎡
朝代：宋

带日零風色未乾，肯隨槃俎鬭斕斑。
客爐爆處從氈破，女手批時忌蜜慳。
張戶部惠山楊梅
作者：張鎡
朝代：宋

嘗聞魏伯陽，鑄丹會稽山。
功成試其徒，未欲汎與餐。
紿言丹入口，命盡不可還。
一人篤信道，快餌肯作難。
翁復起諸死，携手升雲鸞。
臨行作奇戲，留使後世看。
聊將一粒變萬顆，擲向青林化珍果。
彷彿芙蓉箭鏃形，澀如鶴頂紅如火。
只隨翁字姑號陽，姓楊乃是訛偏旁。
迄今年深少人識，地嫗山君應記得。
木生曲直味宜酸，此獨甘香勝蜜團。
吾宗望郎忽馳送，色映筠籃光欲動。
想因見此列宿躔，曾遣冰壺纖指弄。
我方水際呼清風，葛巾高掛千丈松。
爲公摘荷盛薦酒，此樂城中那更有。
張郎中尤少卿相繼過訪未果往謝先成古詩寄呈
作者：張鎡
朝代：宋

高標無過張戶部，督賦文移多似雨。
侵晨徑造夢蝶床，冷坐譚詩捐俗語。
博聞無過尤少卿，議禮辨析紛如爭。
破午遠到煨芋室，抵掌談事非今情。
夢蝶床前何所有，一盞朮湯聊代酒。
煨芋室中殊可憐，半椀草茶不直錢。
登車出門尚回盼，隣媼巷童驚走看。
雪寒水際正蕭條，安得騶呼連改觀。
世上塵勞忙若鑽，想欲跳身脫羈絆。
只堪告訴向梅花，我是梅花千樹伴。
春風不覺園中換，刺字交馳煩則亂。
狂歌愈見野人真，巨筆掀空合有神。
彭祖嶺道中
作者：張鎡
朝代：宋

白鷺橫來正作羣，忽從區稻綠間分。
問渠曾過城中否，應識南湖水際雲。
往逸村雪中上船
作者：張鎡
朝代：宋

東皇喜我出，恐無賦詩題。
夜呼姑射仙，盡把雪覆泥。
迎晨倚戶觀，凍雀戀樹棲。
霙疎雜霰濕，未暇平高低。
體物非所長，意蕩著語稽。
收興入輿幔，護寒擁裘綈。
迢遥下谿步，登舟蘚橋西。
摇兀略坐定，艣聲已緣隄。
客船與漁篷，漸遠離排擠。
皓色山上見，素光水中迷。
隔路望小家，緋桃篠枝齊。
茅簷果自樂，何必深堂閨。
春郊正須遊，带酒尋村雞。
徇俗
作者：張鎡
朝代：宋

徇俗非能事，便幽定宿緣。
躍泉新作雨，裝樹巧留煙。
雀喜頻頻下，蜂知小小穿。
疎風奏簷珮，無夢到鈞天。
徑山綽上人寄新雪
作者：張鎡
朝代：宋

重闉初履霜，深山已堆雪。
牛鳴數舍地，氣序何驟冽。
禪宮舊龍居，長夏扇可徹。
千崖蔽森蓊，雙徑穿巀嵲。
所以方冬時，集霰即飛屑。
廊階遊鴿處，爪跡應凍絕。
立齊老僧腰，此話忌輕說。
掃贈滿棕筥，凝明勝瑶玦。
梅風落葉窗，我固傍高潔。
疇能報清投，煎茶沃詩舌。
得家書·其一
作者：張鎡
朝代：宋

北堂萱獨雁行疎，旅夢通宵只敝廬。
未暇拆封忙喚僕，先將安否問何如。
得家書·其三
作者：張鎡
朝代：宋

風沙來往稻粱謀，江北江南一歲遒。
非爲紅樓斷消息，待梅暗候自清愁。
得家書·其二
作者：張鎡
朝代：宋

玉塞金河阻去程，醉中嘗夢賦西征。
天時不與人心合，獨守寒窗數鴈聲。
得巨筍三尺圍送王叔興
作者：張鎡
朝代：宋

貓頭名字出長沙，別號犀株豈過誇。
好對竹尊招二子，藕如船大棗如瓜。
得巨魚送叔祖
作者：張鎡
朝代：宋

桃花流水正關渠，雨後俄收紫鱠魚。
豈是齋厨真欠此，小詩聊當腹中書。
從張子立覓馿二絕·其一
作者：張鎡
朝代：宋

寒馿休愛鴿毛青，指日驊騮輦路行。
聽水聽松方屬我，灞橋風雪可寒盟。
從張子立覓馿二絕·其二
作者：張鎡
朝代：宋

幾回曾許借儂騎，興到牽來已早遲。
乞與南湖了幽事，白裘烏帽要相宜。
御街行
作者：張鎡
朝代：宋

良宵無意貪遊玩。奈憐友、閒呼喚。六街非是少人行，不似舊時風範。笙歌零落，綺羅銷減，枉了心情看。思量往事堪腸斷。怕頻到、簾兒畔。朦朧月下卻歸來，指望阿誰收管。低頭註定，兩汪兒淚，百計難銷遣。
感皇恩
作者：張鎡
朝代：宋

詩眼看青天，幾多虛曠。雨過涼生氣蕭爽。白雲無定，吹散作、鱗鱗瓊浪。尚餘星數點，浮空上。明月飛來，寒光磨蕩。彷彿輪間桂枝長。倚風歸去，縱長嘯、一聲悠揚。鄉搖山嶽影，秋悲壯。
憶南湖
作者：張鎡
朝代：宋

暖雲臺觀繞歌絃，花底吹香翠鬢船。
閙處如今渾懶去，可能心緒數年前。
憶夏墟山園
作者：張鎡
朝代：宋

松處築亭何日見，霜時開徑去年行。
速排忙事成幽事，已覺貪山浪得聲。
我園
作者：張鎡
朝代：宋

我園樂復樂，不知夜短長。
露下楊柳濕，月明蒿艾香。
歸途林影橫，忍踏瑣碎光。
衡門尚未掩，犬吠循東牆。
戲倣韓致光體
作者：張鎡
朝代：宋

意懶風前側帽簷，落梅紅在麥修纖。
歸家說盡單行處，可奈溫香翡翠奩。
戲呈鄭去華縣丞
作者：張鎡
朝代：宋

疊破當年御賜袍，飽看人釣六靈鼇。
行藏雖似少中節，識趣不妨依舊高。
入夢傅巖初豈意，上書曼倩本徒勞。
浮生萬事天都了，愛惜君才祝善刀。
戲成白髮二首·其一
作者：張鎡
朝代：宋

怕見人言老，梳頭夜二更。
誰知燈燭夜，漏逗愈分明。
戲成白髮二首·其二
作者：張鎡
朝代：宋

朝朝摘白髮，新生亦非黑。
縱使白不生，禿翁還諱得。
戲效樂天體
作者：張鎡
朝代：宋

去日不可再，來日焉可虛。
直待百事足，漫把四大拘。
黄河幾曾清，白髮莫旋烏。
全福貴安然，真樂難强圖。
朴直自許我，才能不如渠。
已盟方寸心，免苦六尺軀。
登臺值明時，擊壤容匹夫。
輕車歷野寺，小船泛晴湖。
金鯽池內觀，白猿洞前呼。
孤山未學林，長堤且懷蘇。
珍實不滿器，醇醪只携壺。
更带兩耳鐺，旋煮四腮魚。
意均飽暖適，迹或升沉殊。
達人曠大觀，萬象歸一途。
丹鼎鷄變化，佛性狗有無。
快答此話頭，擬議計即疎。
戲答客問
作者：張鎡
朝代：宋

桂隠芙蓉盛，柴門日日開。
若無詩與酒，不請看花來。
戲詠鹹蛤
作者：張鎡
朝代：宋

鹽作棲巢涕作脂，樽前風味不勝低。
縱教一衲被雲水，無奈胸中著淤泥。
戲贈楊伯時
作者：張鎡
朝代：宋

楊侯相逢復見寒梅開，鬢色不带濃霜來。
君居山縣適近我先壟，夜半應望靈氣勃鬰纏崔嵬。
去年竹寺傾樽罍，官來急救老眼饑。
西樞相公喜人物，搜材剔抉英雄窟。
蒼松腴硬久陰崖，此亦鶡冠寧肯忽。
近聞一飯蒙異恩，快劄好闕休馳奔，我詩安得達相門。
春風後日自東起，太歲無緣只桃李。
戲題
作者：張鎡
朝代：宋

人前一語撞翻牆，直氣西秦本故鄉。
雪野射麋輕隊馬，杏園移象矮交床。
詩忙渴硯酒磨墨，睡足趄廊花奪香。
矯揉盡歸官樣去，有時閒笑錯商量。
戲題故袍
作者：張鎡
朝代：宋

垂髫便衣綠荷衣，兩見龍飛聖主時。
舉世恩榮俱合換，唯吾憂患只該披。
收藏儘好隨腰带，提掇應堪傲鬢絲。
試使著來門外立，精神猶勝似鍾馗。
戲題重臺梅
作者：張鎡
朝代：宋

只將單萼綴層花，弱骨豐肌自一家。
載朵折來誰可稱，寶釵雙燕綠雲斜。
折丹桂
作者：張鎡
朝代：宋

玉為樓觀銀為地。秋到中分際。淡金光襯水晶球，上碧虛、千萬裡。香風浩蕩吹蟾桂。影落澄波底。揭天簫鼓要詩成，任驚覺、魚龍睡。
持上人別久矣一日來訪舉似近作且言遷寓新房因次韵贈之
作者：張鎡
朝代：宋

幽雲心性阿師同，懶復隨春泥白紅。
指日茶香申舊好，蔓陰窗戶葡萄風。
挽叔祖戶部侍郎詩四首·其一
作者：張鎡
朝代：宋

從此無因見，南園老叔翁。
朝廷世臣少，文獻我家窮。
達宦誰無分，全材不易逢。
先王勳第一，號慟仰天公。
挽叔祖戶部侍郎詩四首·其三
作者：張鎡
朝代：宋

小小爲知己，常常說向人。
論情宗族異，問事見聞新。
囊錦將誰管，湖園看未真。
傷心嘯菴路，不復送親賓。
挽叔祖戶部侍郎詩四首·其二
作者：張鎡
朝代：宋

八郡恢成績，江山入壯圖。
風流羊叔子，才術管夷吾。
絕筆詩猶在，酬君志不渝。
經綸如有位，肯墮淺規摹。
挽叔祖戶部侍郎詩四首·其四
作者：張鎡
朝代：宋

內典存心久，家居戒行僧。
同塵聊且爾，著相亦何曾。
脫却當來袴，傳將不盡燈。
欲知歸甚處，一月萬波澄。
携楊祕監詩一編登舟因成二絕·其一
作者：張鎡
朝代：宋

今日何曾獨自來，船中相伴有誠齋。
須知不局詩編裏，妙用方能處處皆。
携楊祕監詩一編登舟因成二絕·其二
作者：張鎡
朝代：宋

造化精神無盡期，跳騰踔厲即時追。
目前言句知多少，罕有先生活法詩。
撤移舊居小假山過桂隠
作者：張鎡
朝代：宋

頃年疊石規制陿，大類堆沙戲成塔。
一株蟠桂兩穉松，便愛清陰蔓藤匝。
階前指作嵩華樣，引賓紀詠紛酬答。
遷巢城北倏兩期，慣有真山坐延納。
人生最怕眼見廣，到處卑凡意難合。
每還舊舍覺荒陋，草樹雖添漫稠雜。
林塘移植勢定增，未成已想風煙颯。
朝晴夕晦各異狀，倚杖閒看更鋪榻。
園中勝賞亦甚富，此獨宜茶兼酒榼。
載來非敢傚奇章，甲乙題朱旋塗蠟。
改舊詩戲成
作者：張鎡
朝代：宋

不作新詩只改詩，當家功用亦幾希。
全牛迎刃未能解，六鶂遇風先退飛。
欲脫規模還似舊，枉教軀幹不曾肥。
何如盡付紅爐火，免使羣公說是非。
敬和東宮早梅二首·其一
作者：張鎡
朝代：宋

月質風裳不受塵，獨從天上巧呈新。
情知壓倒橫斜語，青震專回萬木春。
敬和東宮早梅二首·其二
作者：張鎡
朝代：宋

乾坤連夜玉爲塵，照映冰容面面新。
句妙莫疑難屬和，真成白雪對陽春。
敬和東宮春日泛湖韵
作者：張鎡
朝代：宋

空林飛彩逐絲輕，瑞日重光特易晴。
歲歲都人望行樂，六旂遥映百花明。
新市道中
作者：張鎡
朝代：宋

野晴天碧共溪長，畫樣飛來白鳥雙。
舟小不禁風罨岸，菰蒲無數入篷窗。
新種
作者：張鎡
朝代：宋

新種枇杷花便稠，被香勾引過溪頭。
黄蜂紫蝶都來了，先賞輸渠第一籌。
新詩·其一
作者：張鎡
朝代：宋

飛雪年年似故人，相逢真味一番新。
別來莫問塵寰事，鬢色幾如雪色勻。
新詩·其二
作者：張鎡
朝代：宋

一酌橋亭即便回，雪粘桃樹學疎梅。
若教湖上鷗來了，此日真須三百杯。
方壺
作者：張鎡
朝代：宋

春在壺中晚更長，衆仙相命醉霓觴。
戲將龍腦真珠網，搭上周迴碧玉廊。
早飯菴中次張以道韻
作者：張鎡
朝代：宋

豈是幽人眼，從來可慣山。
有時纔得見，覓句不曾閒。
野日光尤暖，溪梅信尚慳。
飯餘行便去，休待暮雲還。
春分後一日山堂述事·其一
作者：張鎡
朝代：宋

永日柴扉手自關，不驚時序若循環。
鍊成黄土爲真藥，守得青苔遍假山。
戊己燕知隨鳥歷，西南櫻喜趁花斑。
春光莫恨中分過，能使時長始是閒。
春分後一日山堂述事·其三
作者：張鎡
朝代：宋

老圃工夫愈可嘉，種藤縈樹盡開花。
人間似我能閒少，石上看雲到日斜。
樵徑有苔休埽葉，茅菴無客亦煎茶。
兩邊最喜添新竹，夕照斜時漸可遮。
春分後一日山堂述事·其二
作者：張鎡
朝代：宋

每到山堂懶作詩，今朝詩興覺偏宜。
層林颯還陰填戶，亂石巃嵷翠繞池。
猛欲近前聞紫燕，忽聽高處囀黄鸝。
風鈴不必簷間語，境界非凡我熟知。
春分後一日山堂述事·其四
作者：張鎡
朝代：宋

巖通道院碧桃妍，別號琅華小洞天。
香火微官方稱職，軒裳閒夢自無緣。
星壇夜禮魁罡列，丹室朝存震兌全。
絕粒飛昇休漫語，不求人已是神仙。
春前一日賦呈誠齋覓荆溪詩編且邀看玉照堂花
作者：張鎡
朝代：宋

頗訝蓬萊主，相忘不寄詩。
荆溪雖有集，桂隠未容窺。
地勝人難老，春回律自移。
梅花如有語，莫似去年時。
春在
作者：張鎡
朝代：宋

春在將回暑，晴開尚带陰。
佳時從易過，閒日儘能禁。
卧室宜重立，浮魚樂又沉。
有詩無亦好，爭似有時心。
春日
作者：張鎡
朝代：宋

銀葉煎香細雨聲，竹陰行處藥花明。
麥光小楷臨唐帖，更有人間第一清。
春日汎舟南湖因遍遊近港坐間書客所携四扇·其一
作者：張鎡
朝代：宋

遠近高低錦樹明，直疑春教蝶多情。
人間萬事思量盡，只好園居過此生。
春日汎舟南湖因遍遊近港坐間書客所携四扇·其三
作者：張鎡
朝代：宋

先須放櫂繞湖遊，倒看行雲水底浮。
客去莫歸朝市說，引渠無意作公侯。
春日汎舟南湖因遍遊近港坐間書客所携四扇·其二
作者：張鎡
朝代：宋

絲簧同上木蘭船，細草熏熏柳色天。
要是有詩方稱此，不然枉作地行仙。
春日汎舟南湖因遍遊近港坐間書客所携四扇·其四
作者：張鎡
朝代：宋

賞玩歸來日未斜，門前春水綠楊遮。
園亭西畔晴尤好，一色牆頭見杏花。
春晚
作者：張鎡
朝代：宋

湖遠慵呼艇，春歸只閉門。
樹高應翠合，竹靜自黄昏。
軒冕情終薄，詩書好益尊。
人間難辦事，夜氣要長存。
春晴獨坐次叔祖閣學韻
作者：張鎡
朝代：宋

䰐鬖綠柳拂垣衣，課蜜蜂忙踏蕊歸。
須趁一春隨意適，極知萬事轉頭非。
添罏麝餠遮殘火，擁案塵編絕故韋。
便當清歡忘肉味，况安淡泊少甘肥。
春雪阻觀梅花兩詩嘲之·其一
作者：張鎡
朝代：宋

弄珠縈珮白衣仙，遊戲塵寰占歲前。
却被天公撒龍腦，擁教無地著雲軿。
春雪阻觀梅花兩詩嘲之·其二
作者：張鎡
朝代：宋

雨聲俄混雪聲乾，泥濘林堂一到難。
藉使玉肌無凍粟，可能獨自過春寒。
春雲
作者：張鎡
朝代：宋

松邊寒彩過前山，松下鋪氈坐不還。
澤物爲霖休自苦，且來相伴約齋閒。
春風
作者：張鎡
朝代：宋

春風日日過東牆，睡起人閒蝶自忙。
吹盡玫瑰能底惜，只緣銷去一年香。
昨探梅冒寒伏枕病起聞花已開尚苦雨阻因成長句
作者：張鎡
朝代：宋

小園春事果如何，分數梅花最占多。
貪看滿梢初的皪，病妨連日繞婆娑。
鳩聲喚雨風還至，鶴骨棲愁夢獨過。
豔陣香天翻霽色，明早拚取醉顔酡。
昭君怨
作者：張鎡
朝代：宋

拂曉拿舟東去。細看荷花垂露。紅綠總吹香。一般涼。會享人天清福。休把兩眉輕蹙。誰道做神仙。戴貂蟬。
昭君怨
作者：張鎡
朝代：宋

月在碧虛中住。人向亂荷中去。花氣雜風涼。滿船香。雲被歌聲搖動。酒被詩情掇送。醉裡臥花心。擁紅衾。
昭君怨
作者：張鎡
朝代：宋

船過柳灣亭曲。萬葉圓荷浮綠。月照水珠明。一池星。光透玻璃香蒂。夢入藕絲中戲。卻上小金臺。罷歸來。
時賢有爵高名重而不自由者再念閒居之可樂爲賦長句
作者：張鎡
朝代：宋

多幸因愚得養恬，林扃風變陡寒天。
杯傳蕉葉溫成酒，襖織梅花軟入綿。
經室爐添羊脛炭，道床屏護鷓斑烟。
遥思病叟頭如雪，冒冷遐征想自憐。
晚步松下
作者：張鎡
朝代：宋

人皆束縛卯申時，我獨園居不必歸。
最是蒼寒堂下好，亂松梢上看雲飛。
晚步池上
作者：張鎡
朝代：宋

藤杖徐穿竹徑凉，地寬那更水雲鄉。
山明屋背髻鬟聳，蟬奏樹頭絲吹長。
蓑笠釣船家自有，軒裳朝路夢俱忘。
英雄本志今朝得，十畝香荷著醉狂。
晚眺
作者：張鎡
朝代：宋

小閣梯檐竹作籬，晴陰登眺百盤宜。
懸知皓月升雲海，不賦如鈎似鏡詩。
晚興
作者：張鎡
朝代：宋

江漢舊名侯，飄蕭髮未秋。
時榮那似此，天地入詩遊。
晝寒一杯輒欲酩酊因靜坐道室
作者：張鎡
朝代：宋

歲晏常多白晝陰，軟簾氈帳禦寒侵。
觀書偶要得天隠，作傳定難題醉吟。
犬吠遠聞風綽散，葉凋誰顧雨堆深。
湖邊莫道春回未，紫草依稀動絕岑。
晨步西澗
作者：張鎡
朝代：宋

日炙芹泥積漸融，一灣新漲小橋通。
不因野鴨飛來喜，忘却生涯書卷中。
暑中楊伯虎見訪翌日有詩來因走筆次韻
作者：張鎡
朝代：宋

領取無多話，頻年頓不疎。
幽尋塵土外，高韻笑談餘。
既悟蕉中鹿，寧求木上魚。
論詩能避暑，此意復誰如。
暑行
作者：張鎡
朝代：宋

誰敲白石生熱烟，舉頭見嶺思回鞭。
修竹林間有寒甃，莫打渴烏教近前。
暫住新市行次謝村二首·其一
作者：張鎡
朝代：宋

籠叢灌木繞低田，一雨催鳴爾許蟬。
平日詩懷何處吐，今年秋色此行先。
暫住新市行次謝村二首·其二
作者：張鎡
朝代：宋

推窗面面得凉多，陂濼風翻渴水荷。
人語忽驚群鶩起，隔蘆知是小船遇。
暫往吳興出城
作者：張鎡
朝代：宋

數聲初聽放船鉦，小雨衝涼晚出城。
遥見人家層蔭合，便無風袖一塵生。
園林豈乏清閒樂，鷗鷺須尋浩蕩盟。
秋色此行方到手，快來詩內發精明。
暫往嘉興離桂隠過渡
作者：張鎡
朝代：宋

側望山來起復平，橫衝波去碧還明。
誰言身在筍輿上，自是乘風空裏行。
暫歸桂隠雜書四首·其一
作者：張鎡
朝代：宋

風院簾垂颭翠旌，茂陰疎轉表新晴。
清和自是常年景，有底今番觸撥人。
暫歸桂隠雜書四首·其三
作者：張鎡
朝代：宋

詩料無窮滿目前，只須拈出見成篇。
騎兵莫道隨官俗，也解爭奴曲澗船。
暫歸桂隠雜書四首·其二
作者：張鎡
朝代：宋

作雙鸂鶒住方池，樂此荷錢近釣磯。
應笑主翁塵袂黑，故從清泚浣紅衣。
暫歸桂隠雜書四首·其四
作者：張鎡
朝代：宋

茅屋烟升正早炊，覆牆高柳漲新枝。
飛綿莫便沾泥去，舊愛疎籬雪下時。
暮色
作者：張鎡
朝代：宋

暮色雲端合，晴光天際慳。
鳥羣科斗字，山態倦螺鬟。
寂寂功名會，紛紛車馬間。
拍欄情倍極，烟老罩魚灣。
曉出海會過新溪渡
作者：張鎡
朝代：宋

喧喧人語俶行裝，廣殿燈寒暗古廊。
橋截漫灘收夜色，路經層岫吐朝陽。
鱗差白石中流見，櫛比蒼筠夾塢香。
爽氣正濃詩興薄，歸途應愧挈空囊。
曉寢喜成
作者：張鎡
朝代：宋

人間一事最幽奇，病醉皆非半睡時。
經紙屏低心正愜，木綿衾暖足慵移。
蘧蘧蝶夢縈孤枕，呃呃雞聲過短籬。
無奈衝寒早朝客，不知疎拙是便宜。
曉探晴觀梅
作者：張鎡
朝代：宋

天雞催日界窗橫，躡屐看花興便成。
正爾飛霞舒綵珮，儘渠宿雨結珠纓。
飄零未带溪邊笛，縹緲如臨海上城。
身世長吟誰會得，華祠梅市總逃名。
曉邊
作者：張鎡
朝代：宋

曉邊花面雨濛鬆，鶑避金丸翠竹叢。
春半風光自招。
曲廊
作者：張鎡
朝代：宋

曲廊桐樹綠陰陰，簷珮風來奏玉琴。
但有疎簾知獨立，更無塵事惱閒心。
雪霜鬢畔誰能免，城府胸中枉自深。
二六時辰真快樂，坐禪纔罷即行吟。
書事
作者：張鎡
朝代：宋

剩喜居園野趣成，今春添得四橋橫。
猿猴漸解擎書策，鸚鵡新能喚佛名。
酒旆靜垂牆杏雨，茶鐺閒試砌莎晴。
連年固自窮幽討，新試頻伽一兩聲。
書北廳後簷壁
作者：張鎡
朝代：宋

重陽過後雨垂垂，病怯新寒獨立時。
菊有萬株歸未得，一窗來此看花枝。
書東遷褚氏壁
作者：張鎡
朝代：宋

風晴舒望綠吹林，艤櫂蒿田曲逕深。
淳朴山川追古俗，蕭閒林谷許幽尋。
籝金不必多留子，種德先須善用心。
動我耕耘平日興，濁醪歸緩肯辭斟。
書葉軒·其一
作者：張鎡
朝代：宋

當處心安即洞天，黄連一炷勝龍涎。
閒房幸自無人到，誰放白雲來枕前。
書葉軒·其二
作者：張鎡
朝代：宋

正是桐陰雨乍晴，隔籠黄鳥女兒聲。
筆牀經笥閒家具，物物皆從我太平。
書蒼寒堂壁二首·其一
作者：張鎡
朝代：宋

隔竹紅梅酷似桃，政宜修澗綠周遭。
武陵風景何時別，不絕人來意更高。
書蒼寒堂壁二首·其二
作者：張鎡
朝代：宋

一燈清坐欲三更，月到疎欞朧鬆明。
除了當欄松上鵲，無人聽得讀書聲。
書鎖樹諫圖
作者：張鎡
朝代：宋

中國人材未嘗絕，季龍何苦稱豪傑。
一朝得志忘穹廬，侈心不遏洪河决。
沙丘未破身先爇，義士敢忘膏斧鉞。
所幸嚮來涉經史，敢過知非猶可說。
噫！固知禮義之本根人心，何如露臺惜百金。
曹村觀落日
作者：張鎡
朝代：宋

日欲西時暮靄凝，何嘗落向遠山層。
分明萬丈青羅幕，遮却銷金罩裏燈。
曾幼度許過訪兩詩問訊·其一
作者：張鎡
朝代：宋

寒窗不住閲清文，煉石真爲五色雲。
拄杖橫擔東魯教，長安今次欲誰聞。
曾幼度許過訪兩詩問訊·其二
作者：張鎡
朝代：宋

詩不能工張約齋，有人曾說訪渠來。
病餘百拙慵開口，願聽晴空起怒雷。
曾無逸餉風瀾十團扇報以七言
作者：張鎡
朝代：宋

君才霽月破陰分，因物還將比似君。
水上風雲真解悟，目前意到便成文。
輕濤浡突羊頭起，急溜爬髿虎爪分。
珍重南豐橫別派，洗空浮濁幾人羣。
月色
作者：張鎡
朝代：宋

月色夜逾浄，虛庭當我前。
風裳變白玉，何煩佩褊褼。
曼倩去已久，誰同醉陶然。
空懷依隠心，三叫芙蕖邊。
有懷參政范公因書桂隠近事奉寄二首·其一
作者：張鎡
朝代：宋

石湖仙伯住吳門，事業文章兩足尊。
南北東西曾遍歷，焉哉乎也敢輕論。
桂園柳色金絲織，笠澤桃花錦浪翻。
小大風烟俱自適，鷦巢終莫擬雲鯤。
有懷參政范公因書桂隠近事奉寄二首·其二
作者：張鎡
朝代：宋

迂疎那可作治中，閒事歸來却不慵。
曉炷佛香聊作觀，晚投社飲亦稱儂。
荷花製就身宜著，菰米收成手自舂。
最是今春多偉績，萬叢蘭四百株松。
有懷新筠州楊祕監寄贈八絕兼桂隠茶·其一
作者：張鎡
朝代：宋

老子生來鐵面皮，要渠嬉笑莫過詩。
可憐百巧卿雲手，拙直今年一奏詞。
有懷新筠州楊祕監寄贈八絕兼桂隠茶·其七
作者：張鎡
朝代：宋

諸子分鑣不待鞭，愈憐肥犬滿人前。
何須妙處趨庭說，心學乘閒盡底傳。
有懷新筠州楊祕監寄贈八絕兼桂隠茶·其三
作者：張鎡
朝代：宋

聞道匆匆不住程，如今應已到鄉城。
亦通朝路音書不，朝外可能空舊情。
有懷新筠州楊祕監寄贈八絕兼桂隠茶·其二
作者：張鎡
朝代：宋

送公蕭寺意徘徊，客衆登車不忍歸。
明日尚將詩寄我，要令鶴骨轉難肥。
有懷新筠州楊祕監寄贈八絕兼桂隠茶·其五
作者：張鎡
朝代：宋

少有羊曾踏菜園，更教清苦嚼筠根。
何如添得如椽筆，就向西江一口吞。
有懷新筠州楊祕監寄贈八絕兼桂隠茶·其八
作者：張鎡
朝代：宋

茗芽封去且隨書，林下多慚好物無。
鼻孔撩天猶得在，却須持贈竹香爐。
有懷新筠州楊祕監寄贈八絕兼桂隠茶·其六
作者：張鎡
朝代：宋

螿寒蚓叫亦何心，老賊奚堪領活深。
非是交遊無遠別，幾回因此慘離襟。
有懷新筠州楊祕監寄贈八絕兼桂隠茶·其四
作者：張鎡
朝代：宋

初時華節漕江東，臺閣爭留省閣中。
換得一州如斗大，便無人挽信詩窮。
望亭夜泊
作者：張鎡
朝代：宋

新月何曾展畫幃，便教星斗避寒輝。
思量自在天公最，昨日峰頭有雪飛。
朱師關畫梅溪春曉圖
作者：張鎡
朝代：宋

梅溪之水何清哉，萬頃玉碧天邊來。
兩山拱挹各異狀，上有磅礴巨石散落生莓苔。
松蘿籠蒙共糾結，带映萬蕊紛瑶瑰。
香繁粉豔露凝濕，下視凡卉真輿臺。
露裾褊褼彼仙子，褰裳矯首遥相俟。
心清悟物思相羊，指點八極供翱翔。
胎仙舞空爲前導，紫芝煜煜更芬芳。
時當初霽放曉色，赫日滉漾咸池光。
羅浮幽夢奚煩數，西湖漫賦橫斜句。
相逢弭棹定情親，翠杓瑶罌恣傾舉。
東鴉西兔從飛馳，維北有斗南有箕。
化工精妙得師旨，寫入縑素不使捐毫釐。
何當著身此溪上，溪清梅白森相向。
吾與二子成三人，共看桑田乾海浪。
柳梢青
作者：張鎡
朝代：宋

一望清溪。兩堤翠陰，半紙新詩。涼滿衣裳，香生筆硯，風動窗扉。月明撐過船兒。載龍玉、雙娥對吹。竹外山亭，花邊水檻，不醉休歸。
柳梢青
作者：張鎡
朝代：宋

煙淡波平。蓬鬆岸蓼，紅淺紅深。滿院西風，連宵良月，幾處清砧。區區宦海浮沈。幸隱去、將愁素心。兩鬢吳霜，一屏秦夢，誰是知音。
柳梢青
作者：張鎡
朝代：宋

雨後天涯。微雲送晚，過盡歸鴉。何處開尊，海棠亭小，飛燕風斜。有人粲玉嬌花。更翳鳳、曾遊帝家。長遠身心，溫柔情態，不枉多他。
桂樹下作
作者：張鎡
朝代：宋

芳桂年年種，今秋兩倍開。
略無蜂敢傍，爲是月中來。
幸自晴多日，須拚醉幾回。
便教香殺了，猶勝別人獃。
桂隠紀詠·依綠亭
作者：張鎡
朝代：宋

月出煙暝時，水調誰家唱。
短櫂欲相尋，先經此亭上。
桂隠紀詠·俯巢軒
作者：張鎡
朝代：宋

化國舒長日，林隈分外知。
年年庭蔭匝，數遍鵲尋兒。
桂隠紀詠·俯鏡亭
作者：張鎡
朝代：宋

喚作大圓鏡，波文從此生。
何妨雲影雜，榜樣自天成。
桂隠紀詠·傳經軒
作者：張鎡
朝代：宋

香炷對清晨，微言得問津。
所師非傳癖，手澤仰如新。
桂隠紀詠·北園
作者：張鎡
朝代：宋

地勢本居中，因湖別南北。
三十六計中，吾今計爲得。
桂隠紀詠·安樂泉
作者：張鎡
朝代：宋

潛通大壑水，一杯千慮散。
只因都放下，如熟病得汗。
桂隠紀詠·安閒堂
作者：張鎡
朝代：宋

不作風波民，已鑄赫胥印。
同好豈無人，望崖行少進。
桂隠紀詠·尚友軒
作者：張鎡
朝代：宋

相別音書斷，相逢語話稀。
平生膠漆處，正要世情疑。
桂隠紀詠·山堂
作者：張鎡
朝代：宋

誰無數椽屋，蓋成多是俗。
如此亂山中，非關松石竹。
桂隠紀詠·平橋
作者：張鎡
朝代：宋

橋向平邊度，風從闊處來。
泠然旬五日，無去亦無回。
桂隠紀詠·心足寮
作者：張鎡
朝代：宋

聞道華胥國，依稀似醉鄉。
近來參得透，睡穩不因床。
桂隠紀詠·摘霞亭
作者：張鎡
朝代：宋

一片吹來錦，人言是杏花。
倚欄堪把玩，勝似日邊霞。
桂隠紀詠·撫鶴亭
作者：張鎡
朝代：宋

立縞芳桂陰，置汝固已當。
他年莫姓丁，止厠子姪行。
桂隠紀詠·擁山亭
作者：張鎡
朝代：宋

揜抱復回環，亭居紫翠間。
思量天下物，誰更好如山。
桂隠紀詠·易容軒
作者：張鎡
朝代：宋

世界無非我，心懷即是天。
玉堂并草舍，何地不安然。
桂隠紀詠·書葉軒
作者：張鎡
朝代：宋

拋絮輕於柳，棲禽不待凰。
題詩非勝紙，留詠托枝凉。
桂隠紀詠·東寺
作者：張鎡
朝代：宋

數舉營巢債，纔成作佛廬。
隨堂展單鉢，均是道人居。
桂隠紀詠·松橋
作者：張鎡
朝代：宋

欲向松間去，梅西竹塢穿。
莫言吟興在，風雪灞橋邊。
桂隠紀詠·柳橋
作者：張鎡
朝代：宋

初因橋種柳，却用柳名橋。
桂隠從茲入，春風莫浪招。
桂隠紀詠·桂隠
作者：張鎡
朝代：宋

未說花開好，團看葉自奇。
明朝非願避，愛樹恐相離。
桂隠紀詠·樵逕
作者：張鎡
朝代：宋

路入前山處，蒼苔裹石稜。
不逢負薪叟，時見隔林僧。
桂隠紀詠·檥蘋舟
作者：張鎡
朝代：宋

玉立蜻蜓小，香欺漫港秋。
百年清絕意，孤棹抵封侯。
桂隠紀詠·歸喜橋
作者：張鎡
朝代：宋

半歲吏塵役，天書教放歸。
思量難報稱，安穩飯和衣。
桂隠紀詠·殊勝軒
作者：張鎡
朝代：宋

杜老詩中佛，能言竹有香。
欲知殊勝處，說著早清凉。
桂隠紀詠·沙際亭
作者：張鎡
朝代：宋

小檝輕撶去，無人伴此翁。
午煙青一點，魚虎出深叢。
桂隠紀詠·泰定軒
作者：張鎡
朝代：宋

觸處天光發，何嘗離定中。
問云誰散亂，又道主人公。
桂隠紀詠·清夏堂
作者：張鎡
朝代：宋

夜月三杯色，晴荷十畝香。
若教興世念，不甚覺風凉。
桂隠紀詠·滿霜亭
作者：張鎡
朝代：宋

疑駕洞庭帆，纍纍看繞山。
花時芳氣潔，伯仲素馨間。
桂隠紀詠·煨芋軒
作者：張鎡
朝代：宋

煖坐無寒涕，窗油雪讓明。
地爐糠火熟，飽聽亂松聲。
桂隠紀詠·玩芝軒
作者：張鎡
朝代：宋

陰洞親尋遍，燈驚蝙蝠飛。
堅明敲紫玉，一似采時肥。
桂隠紀詠·瓊莩亭
作者：張鎡
朝代：宋

莫羨海棠色，聽言著子時。
驪珠千萬顆，撒向嫩桑枝。
桂隠紀詠·真如軒
作者：張鎡
朝代：宋

翠竹是真如，目前須薦取。
恁麽做禪和，被人鞔似鼓。
桂隠紀詠·石林軒
作者：張鎡
朝代：宋

濯濯何年有，先公手種成。
至今揩痒虎，來認讀書聲。
桂隠紀詠·竹橋
作者：張鎡
朝代：宋

新篁故蒙叢，惡草剛薈翳。
刪薙似少恩，成渠玉無際。
桂隠紀詠·粲金亭
作者：張鎡
朝代：宋

柘彈黄金子，誰將滿樹裝。
珍禽來往慣，風落不驚忙。
桂隠紀詠·翠樾堂
作者：張鎡
朝代：宋

寶畫光騰處，喬林更碧巒。
權衡主人福，壓盡世間官。
桂隠紀詠·聽鶑亭
作者：張鎡
朝代：宋

不向他園去，能來共竹林。
故鄉知我念，特地奏秦音。
桂隠紀詠·興遠橋
作者：張鎡
朝代：宋

窈窕或崎嶇，不是邯鄲步。
因來此凭欄，又送孤鴻去。
桂隠紀詠·茂光臺
作者：張鎡
朝代：宋

風日清美時，月露澄爽際。
能來此徜徉，掃除聞見翳。
桂隠紀詠·詠老軒
作者：張鎡
朝代：宋

因看上下經，便無煩惱事。
慈儉不爲先，躬行五箇字。
桂隠紀詠·讀易軒
作者：張鎡
朝代：宋

大易緣何有，難逃此問中。
不從橫畫會，爻象總能通。
桂隠紀詠·雲外亭
作者：張鎡
朝代：宋

芒屨方疑濕，天晴逕又乾。
由來雲在下，木杪是欄干。
桂隠紀詠·霞川
作者：張鎡
朝代：宋

方舟卧看化，丹霞二三里。
窮眼謝玄暉，休言餘散綺。
桂隠紀詠·靜樂廬
作者：張鎡
朝代：宋

城市非無地，如何此結廬。
一家耽靜樂，兩個水邊居。
桂隠紀詠·靜賞亭
作者：張鎡
朝代：宋

皂隷百輕肥，金朱彈丸篋。
君方踞胡床，風掀緗冊葉。
桂隠紀詠·高寒堂
作者：張鎡
朝代：宋

下瞰東鄰寺，鐘聲殷兩山。
貪吟嘗忍冷，薄夜不知還。
桂隠紀詠·鱸鄉亭
作者：張鎡
朝代：宋

溪叟挈笭箵，曾來候此亭。
未知余不殺，剛要著魚經。
桂隠紀詠·鵲泉
作者：張鎡
朝代：宋

鵲飲樹底泉，人立石邊路。
相親不相疑，所性平等故。
桂隠花正開得誠齋木樨七言次韻奉酬
作者：張鎡
朝代：宋

未說香高衆卉林，清名先已入人深。
衣青萼綠不見珮，屋貯阿嬌純用金。
久恨酒腸慳似琖，更輸詩字響如砧。
公能爲辦歸休計，肯向花前嘆陸沉。
桃花
作者：張鎡
朝代：宋

園翁能好客，折贈小春桃。
却爲開花少，翻成占格高。
來年紅爛漫，繞澗碧周遭。
莫忘閶門外，曾將進濁醪。
梅·其一
作者：張鎡
朝代：宋

羣玉山頭昨夢歸，占祥獲應必無疑。
今朝暫歇抄書課，急爲寒梅辦早詩。
梅·其三
作者：張鎡
朝代：宋

冒寒崗路透溪橋，馿僕翩翩葉亂飄。
還是去年初見處，青旗茅店恰相招。
梅·其二
作者：張鎡
朝代：宋

驅鶴松門去却回，似知草際有香來。
青條紅眼纔窺煖，拄杖先拚費綠苔。
椶筍詩
作者：張鎡
朝代：宋

庭階少幽蔚，樹石聊森陳。
海椶最先來，相看兩經春。
風枯黄髮短，雨老蒼皮皴。
葉添朝暮層，尚欠著語新。
陰霖欻幾月，芳苞吐輪囷。
嘗聞膚毳間，若筍味可珍。
使其姿柔媚，未必藏甘淳。
耐饞不忍剖，是乃吾術仁。
詩人例虛談，夸衒毋諄諄。
緣木而得魚，慮貽俗子嗔。
楊仲子携詩見過次韻酬贈并呈誠齋二首·其一
作者：張鎡
朝代：宋

老監過陳實，賢郎似竇羣。
共將奇句了，不許外人分。
訪我三竿日，縈簾一炷雲。
當家相見處，那此世情欣。
楊仲子携詩見過次韻酬贈并呈誠齋二首·其二
作者：張鎡
朝代：宋

愛水移居宅，行藏豈但迂。
若非風月管，枉伴竹松臞。
野服常寬带，芒鞋亦斷絇。
請君看此老，堪作貴人無。
楊伯子見訪惠示兩詩因次韻併呈誠齋·其一
作者：張鎡
朝代：宋

自作詩中祖，翁難子更難。
波瀾千偈闊，光焰九霄寒。
覓著由來遠，成時自好看。
頭頭見成字，誰道要吟安。
楊伯子見訪惠示兩詩因次韻併呈誠齋·其二
作者：張鎡
朝代：宋

別去常關夢，書來意已强。
那看多竹地，相對兩繩床。
壯志霜空鶻，禪心古廟香。
糠爐熟黄獨，待子數分嘗。
楊伯子過訪翌日以兩詩見貽因次韻答·其一
作者：張鎡
朝代：宋

晴色今朝好，春光恰半頭。
波情如釣渭，圃事勝封留。
瘦覺中黄合，閒宜大白浮。
無端同志侶，相過結詩愁。
楊伯子過訪翌日以兩詩見貽因次韻答·其二
作者：張鎡
朝代：宋

句業誠淵海，愚方一葦航。
空成由也瑟，難應女媧簧。
擬易乾坤別，傳家父子香。
整翰從此去，拭眥望朝陽。
楊伯時李子永潘茂洪同遊安福寺詩
作者：張鎡
朝代：宋

湖濱初試暮春衣，緣逕鐘殘到寺遲。
二月梅花還傍竹，一時遊客總能詩。
橫欄著硯爭濡墨，斷石緣蒲靜看池。
莫問隣亭是誰築，山園持酒本幽期。
楊柳枝
作者：張鎡
朝代：宋

綠蠟芽疏雪一包。綻雲梢。清香卻暑置堂坳。晚風飄。冰雹無聲棲碧葉，笑仍嬌。相隨茉莉展輕綃。伴涼宵。
楊秘監爲余言初不識譚德稱國正因陸務觀書方知爲西蜀名士繼得秘監與國正唱和詩因次韻呈教
作者：張鎡
朝代：宋

人心懷感初因喜，感到極時還墮淚。
亦猶雕琢用功深，自發詩中平淡意。
更須絕處悟一回，方知迷夢喚醒采。
今誰得此微妙法，誠齋四集新板開。
我嘗讀之未盈卷，萬彙紛綸空裏轉。
君不見嚴陵使君斂眉頭，清虛山水吟兩秋。
又不見國學先生離文句，變現佛魔麾總去。
相逢三翁同肺腸，江西吳蜀如一鄉。
只憐我似臭革囊，任翁薰染終難香。
楊秘監補外贈送
作者：張鎡
朝代：宋

止是尋常月，今宵不愛明。
江邊有歸客，都下減詩情。
上自憐公直，人知暫此行。
賢郎先返舍，應喜候門迎。
榜書軒曰景白以爐香事樂天像因題律詩六韻其上
作者：張鎡
朝代：宋

賢如文正及文忠，迂叟東坡盡學公。
自願人才雖太遠，仰希閒樂或相同。
墅邱寺觀遊須遍，臺榭舟橋樂未窮。
酩酊酒拚猶欠量，平夷詩效竟無功。
子遲髮白如先約，官達名高定不逢。
頼有香山類東剎，西方內院各心空。
橋亭觀月
作者：張鎡
朝代：宋

全似蒼崖湧月輪，暗林橫貫一溪明。
家中幻出山中景，圮上追凉恰二更。
橋廊上作·其一
作者：張鎡
朝代：宋

夜半沾衣露氣濃，茂林迥岸月髼鬆。
無人不道長安住，却似亂山烟翠中。
橋廊上作·其二
作者：張鎡
朝代：宋

千載清風笠澤仙，提携曾置筆床邊。
吾行不汲長橋水，要煮青山陸羽泉。
次以道荷葉浦
作者：張鎡
朝代：宋

向來曾愛葉田田，落日荷花擁櫂前。
霜冷不移魚世界，葦殘聊作鴈家緣。
詩狂頃刻成三首，懶病中間接四邊。
除此今朝無別事，與君相就樂𦨻船。
次叔祖閣學暑中過清寒堂韻
作者：張鎡
朝代：宋

人材掄選何時停，高者棟負卑薪蒸。
我家忠烈定社稷，任大豈但懲與膺。
不毛夏渡瀘濰水，裂面夜踏滹沱冰。
强敵坐致九頓首，和議姑隨三折肱。
至今耆舊話曩昔，白髮相對搔鬅鬙。
堂堂傳業翁克紹，中宸委寄恩重仍。
禁林延閣望隆積，邊瑣輔鎮才優勝。
知閒未數持燭照，神專端與承蜩凝。
會堂風雲趣健步，人則父子功儕朋。
從容中的仰文翰，仁者如射弓須弸。
爲山簷外六月冷，興到不忍無詩登。
袖歸鎡得正法眼，此事肯許參禪僧。
次夜月色復佳遊霞川錦池二首·其一
作者：張鎡
朝代：宋

倚欄看月興難平，載酒還須入澗行。
竹頂有時翻鵲翅，草根隨處閙蟲聲。
城中豈是無人賞，船裏何曾卧地撐。
遊遍一池心未足，亂荷叢底聽三更。
次夜月色復佳遊霞川錦池二首·其二
作者：張鎡
朝代：宋

畫橋烟重柳垂垂，露濕衣裳透始知。
丹桂花香牆畔起，水葓枝影席間移。
思量究竟都如夢，戀著休閒煞不癡。
夜半江潮聲正熟，歸來纔是欲眠時。
次張以道韻
作者：張鎡
朝代：宋

無愁便是樂無涯，看破紛紛眼裏花。
旋洗杯盂將酒試，重糊窗戶把風遮。
丹房火鼎頻添水，衣柜香爐就焙茶。
判却一生閒理會，共君難數第三家。
次張以道韻
作者：張鎡
朝代：宋

耽幽畏奔逐，何翅畏暑寒。
豈真傲世人，亦各性所安。
弄水小漁艇，尋詩蹇馿鞍。
相宜清晝永，嬉娛絕嗟嘆。
方苞紅玫瑰，紛萌翠琅玕。
胡爲悉棄置，隨人强蹣跚。
頭顱每自知，終難繼貂冠。
超情混俗久，漫若草敗蘭。
委身羈馽中，黽勉聊自寬。
習氣猶未除，搜句雕腸肝。
偷閒時一遊，園池有荷槃。
次武子韻
作者：張鎡
朝代：宋

宇內張夫子，詩如孟浩然。
安心從太末，借屋近平泉。
眼裏彈冠手，生來種芋田。
相投忽離席，佳月戀𦨻船。
次茂洪韻
作者：張鎡
朝代：宋

披嵐長嘯和巖洞，衣汗未冷毛髮知。
貪奇甘戀足欲駐，擁鼻將返心還疑。
清音來賢祇過目，亭下樹邊俱欠詩。
歸輿漸受雨沾灑，客蓋轉適風傾欹。
出門倚澗得雄觀，放泉出匱供遊嬉。
勉賡新句未爲報，他年共隠非公誰。
次韵京口叔祖見寄四首·其一
作者：張鎡
朝代：宋

欲訴中心話許長，尺書恨不寄千張。
新篇喜逐東風好，亦盡人間草木荒。
次韵京口叔祖見寄四首·其三
作者：張鎡
朝代：宋

病起逢春自獻酬，醉狂詩體類俳優。
追攀雄傑誠堪笑，寄去稽遲更合羞。
次韵京口叔祖見寄四首·其二
作者：張鎡
朝代：宋

山堂初展稱婆娑，曲逕移栽雜樹多。
應是我翁歸舍後，便登繁要亦來過。
次韵京口叔祖見寄四首·其四
作者：張鎡
朝代：宋

汲古無初不讀書，屠蘇新製帖僧廬。
癡禪晝夜蒲團上，貪睡猶勝學宰予。
次韵呂浩然四首·其一
作者：張鎡
朝代：宋

小築茅堂亦有廳，規摹林野自然清。
仙風道骨真人後，過我應除喝道聲。
次韵呂浩然四首·其三
作者：張鎡
朝代：宋

秋水清來不釣魚，有時遮眼强尋書。
過從閑客猶全少，况是朝官更合疎。
次韵呂浩然四首·其二
作者：張鎡
朝代：宋

作詩誰道有梯階，當下由人肯放開。
字字不爲聲病縛，知君得處自天來。
次韵呂浩然四首·其四
作者：張鎡
朝代：宋

天然風景異人爲，門外南湖不姓西。
指日芙蓉盛行發，何須出郭看蘇堤。
次韵姜邦傑見訪留贈三詩·其一
作者：張鎡
朝代：宋

飽看朝霞與暮雲，一丘一壑大無塵。
關門果是倦迎客，倒屣還因有句人。
次韵姜邦傑見訪留贈三詩·其三
作者：張鎡
朝代：宋

何曾一事擾中扃，醉便投床夢亦清。
書卷猶嫌舊時習，未能熟處放教生。
次韵姜邦傑見訪留贈三詩·其二
作者：張鎡
朝代：宋

繞林遊遍便沿陂，薄暑車行不下帷。
最喜竹君相伴久，見渠生子子生兒。
次韵徐衡仲餉淮白魚
作者：張鎡
朝代：宋

漫浪功名付直鈎，誰能鏖戰學焚舟。
隨人不但羹魚美，解道江{揺扌=虫}似鹿頭。
次韵茂洪覓蠟梅
作者：張鎡
朝代：宋

世路𡼭崟費折枝，退耕非我更其誰。
真花似假無心詠，只誦涪翁舊日詩。
次韵酬張郎中賦水蕉四首·其一
作者：張鎡
朝代：宋

春去論年卒未回，溪頭傳信却先來。
綠牋展盡全無字，此語何堪諭俗埃。
次韵酬張郎中賦水蕉四首·其三
作者：張鎡
朝代：宋

詩卷尋常要往回，今朝却怕此詩來。
只緣快讀清凉語，返覺林居有世埃。
次韵酬張郎中賦水蕉四首·其二
作者：張鎡
朝代：宋

火雲空際正巑岏，漫瞰平湖百畝寬。
葉葉是風根是雪，一窗因爾忽生寒。
次韵酬張郎中賦水蕉四首·其四
作者：張鎡
朝代：宋

往年植處倚蒼岏，曾蔽秋苔兩席寬。
別後不因貪水宿，兒孫那得許蕭寒。
次韵酬王之孟見贈
作者：張鎡
朝代：宋

相逢未問有詩新，識得全然少得人。
莫怪世間多不愛，翰林憔悴少陵貧。
次韵酬王夢得西湖上見寄
作者：張鎡
朝代：宋

一萼香紅未破塵，綠波驚眼自摇春。
晴新策蹇湖邊去，供作他年畫裏人。
次韻傅景夏見贈兼簡徐季益
作者：張鎡
朝代：宋

懶情妨勇志，闇識乖明時。
昔人嗟遠矣，有夢那見之。
百計諧余衷，第一證以詩。
合處即券鑰，寧問渠爲誰。
端居偪仄胸，旦旦荆榛披。
又如涸轍魴，縱漾清塘陂。
宗旨要領會，法律忌脫遺。
泚筆漫擬古，深扃愧無奇。
寒松凜顔采，恥競桃李姿。
疲馬借康莊，敢對騏驎馳。
自娛成自虐，苦心到肝脾。
孰真念本願，頗或譏繁詞。
君侯忽我予，臭味幾夙期。
何時結幽磐，開徑通雙扉。
花明鶑錦薌，竹暗蜂烟霏。
應緣更數載，遮莫俗驚窺。
偉編昨珍投，如病和扁醫。
月臺氣醇茂，共社當肩隨。
火龜莫視兆，叶吉庸奚疑。
解頤持此先，詎須匡鼎來。
次韻叔祖閣學秋興
作者：張鎡
朝代：宋

歲序推流感世浮，樂閒宜早向農疇。
修梧綠減俄過夏，短髮絲添剝得秋。
千古是非歸嘯傲，一門酬唱勝交遊。
祗因名句多難數，常笑區區趙倚樓。
次韻叔祖閣學題逸村亭壁
作者：張鎡
朝代：宋

橋迥有牛過，村深無馬嘶。
哨風驚客袂，膏雨慰耕犁。
遊目花通野，吟情絮著泥。
幽坊愜虛眺，况復見新題。
次韻叔祖題詠澤亭
作者：張鎡
朝代：宋

疆塞聲威昔據鞍，築亭聊此水雲看。
地連牛斗東南勝，心體鳶魚上下觀。
一節愛君通表裏，百年耽句置炎寒。
莫疵緣岸規模淺，幽潔從來極怕寬。
次韻周昭禮見寄兼約觀園梅
作者：張鎡
朝代：宋

沙頭晴了便回春，已覺青蘋媚暖津。
但課澆畦園內叟，何心說劍里中人。
超情耐久寧拘遠，合處無多頗復伸。
待得梅開醉香海，健呼重看老精神。
次韻奉酬張野夫見贈
作者：張鎡
朝代：宋

謀身堪笑若舂鋤，甓社棲寒水滿湖。
近寺偶成蓮社似，爲園非效輞川圖。
清樽酒好詩中聖，古塚珠存念大儒。
久矣自求無所用，喜君能好柏楸株。
次韻寄齋贈竹居
作者：張鎡
朝代：宋

振俗還風雅，乾坤覓句中。
夔臯渠合遇，郊島我甘同。
浩蕩投鷗水，清和翻燕風。
相投兩無語，聲遠莫摩空。
次韻張唐卿
作者：張鎡
朝代：宋

邇來衰鬢漸當箝，杖策投繻感壯年。
得失暮三朝必四，才能人百己難千。
顧形真是臞仙薄，琢句何堪大手聯。
紈袴紛紛能索我，勞君眼力世情邊。
次韻張子儀郎中
作者：張鎡
朝代：宋

南湖葵柳岸，綠多紫紅稀。
有客送詩來，適與葵柳宜。
得處洞真藴，非我其爲誰。
坐觀行亦看，意會神蕩怡。
憫彼世上人，紛紛方外茲。
次韻曾侍郎
作者：張鎡
朝代：宋

世上曾誰歌白雪，慨歎風人聲屢咽。
旋蟲時叩豈無聞，盡發宮商方應節。
江西源正非旁流，文清詩名不易收。
師承吏業特餘事，一門玉律誇中州。
了知著脚最高處，不局晚唐脂粉路。
涪翁時異屹相望，龍勺彝樽滿堂聚。
昔人詞賦上三都，未必獻納裨皇居。
且今司刑掌邦賦，羔羊化行無詐狙。
孤生奚貪芻豢說，一飯跏趺諸想滅。
案頭何用寶傳燈，自有公家論語說。
次韻楊廷秀左司見贈
作者：張鎡
朝代：宋

願得誠齋句，銘心祗舊嘗。
一朝三昧手，五字百般香。
絃絕今何苦，衣傳擬自强。
草玄非近效，舉世漫匆忙。
次韻清閟對月
作者：張鎡
朝代：宋

氍毹恣懶倦，晚夢聊一中。
夢游玉蟾宮，朱扉釘金銅。
天寬珮聲微，非關夜無風。
覺來動惋嘆，緒猥紛愁攻。
人間無了期，得失爭雞蟲。
竹邊念小童，有酒清如空。
次韻潘茂洪春日書懷
作者：張鎡
朝代：宋

東風漸放柳遮門，隔水人家聚似村。
漁艇遠來誇甫里，僧隣閒過講慈恩。
花繁慣識蜂情性，晝靜初聞燕語言。
病起適逢春正好，莫教詩思却塵昏。
次韻王耘之
作者：張鎡
朝代：宋

白汗翻漿九市人，清風誰似此論心。
壯遊淮上官聲起，重會都城句法深。
久矣求才膠柱瑟，老來逢事不徽琴。
漫湖又見香荷發，煮餠須同近寺林。
次韻王耘之秋興二首·其一
作者：張鎡
朝代：宋

妙墨真連草，清辭角應商。
襟期容汗漫，興致入蒼茫。
派自王摩詰，才分馬子長。
宦途休嘆滯，眉宇見新黄。
次韻王耘之秋興二首·其二
作者：張鎡
朝代：宋

多士寧王室，中宸夢傅巖。
如何兩京客，猶挂五湖帆。
落落雲松節，飄飄霜葉杉。
深藏草檄手，端欲取殽函。
次韻答張以道茶谷閒步
作者：張鎡
朝代：宋

藝此百畝園，池亭粗供遊。
新從小堂陰，經營學山丘。
攢叢數百樹，如對曠士流。
奇石皆有情，聽詩疑點頭。
方池正當前，風定清若油。
照影畫不成，葉茂枝相樛。
心靜境自來，非關苦尋搜。
知我與罪我，此話同春秋。
委順付天命，萬事杯中浮。
莫疑頭上絲，曾因利榮愁。
若無忘斯言，長年共無憂。
次韻答曾司法
作者：張鎡
朝代：宋

精神由日就，格律忌雷同。
我匪從它入，君應自此工。
多岐憐世路，力學振家風。
莫易朱絃絕，千年論最公。
次韻答潘茂洪桂花見懷
作者：張鎡
朝代：宋

藉使音書少，何妨好尚通。
看花雖各自，覓句却相同。
嚼蕊晨煙裏，搴枝夜月中。
亦曾湖上坐，香底水精宮。
次韻羅端規二首·其一
作者：張鎡
朝代：宋

世態從渠變，前山只麽新。
關門便嬾退，遇事少躬親。
和我詩何益，知公道不貧。
兩旬纔識面，枉是自由身。
次韻羅端規二首·其二
作者：張鎡
朝代：宋

雪窗吾畏友，稱譽滿中邊。
往矣非喬木，生乎仗老天。
肯來丹桂裏，須醉白鷗前。
百計安流好，紛紛急水船。
次韻譚德春見寄
作者：張鎡
朝代：宋

端的公宜語箇中，對山縈碧照清冬。
鶴毛雨漬苔錢古，蟻穴風堆橡斗重。
已乏尖新陪世話，斷無闊匾拆書封。
一軒煨芋方題榜，時過松扉慰我慵。
次韻酬唐老見贈
作者：張鎡
朝代：宋

菊邊莎處坦平居，危逕吾知勉覆車。
爭似即時三盞酒，何曾得力半行書。
魚鄉坐占真清矣，蜂戶行看亦宴如。
過我不疎君始信，向來猶恐壓荒墟。
次韻酬喻工部雪中見懷
作者：張鎡
朝代：宋

坐厭增冰地，遥思勝熱城。
忘名全道用，遠俗養詩情。
枕病憐幽獨，心交阻合并。
晴春開徑在，自斷學淵明。
次韻酬張仲思高郵見寄二首·其一
作者：張鎡
朝代：宋

春來慵把酒，間日伴僧齋。
風雨梅花夢，谿山老子懷。
有人非吏俗，同好任天涯。
歸上青雲日，幽期孰與偕。
次韻酬張仲思高郵見寄二首·其二
作者：張鎡
朝代：宋

便欲相尋去，山光看水光。
野航因挾策，春韭自炊粱。
踽踽吾才短，翩翩子意長。
文翁他日譽，不但勸農桑。
次韻酬新九江使君趙明達二詩仍送自製香餠白鷗波酒·其一
作者：張鎡
朝代：宋

紛紛金珮與瑶環，骨相如吾敢妄攀。
居處何曾離城郭，襟期終不負湖山。
杉旁試履拖雲濕，石上敲鈎破蘚斑。
衝曉樵童便來往，思量誰是我投閒。
次韻酬新九江使君趙明達二詩仍送自製香餠白鷗波酒·其二
作者：張鎡
朝代：宋

歲晏懷人水一湄，歸鴻去鴈各參差。
寒風不解頻吹夢，疾置何妨數寄詩。
釀酒改名聊濟勝，和香因譜更求奇。
路遥不暇多缾送，一炷同參日漸遲。
次韻酬曾無逸宗教·其一
作者：張鎡
朝代：宋

自識閒中趣，常嫌閙處行。
湖山真富貴，花鳥小聲名。
有客金蘭好，貽詩徵角鳴。
相期耐霜露，斯事豈凡情。
次韻酬曾無逸宗教·其二
作者：張鎡
朝代：宋

地秀溪通邑，山高寺矗雲。
望殊驚乍見，景勝厭前聞。
鷄犬人家樂，風煙釣艇紛。
奔程船徑過，雖雨未西曛。
次韻酬杜材卿
作者：張鎡
朝代：宋

樓寒鶴骨舊竛竮，別後溪山夢不扃。
世事益知推去好，鬢毛渾減向來青。
詩篇又見聲諧律，才興何疑刃照硎。
愁裏不妨同茗酌，古梅園種百龍形。
次韻酬楊伯子兼呈誠齋·其一
作者：張鎡
朝代：宋

我固有詩癖，憐君尤苦心。
自聞非爲俗，異處却同音。
病後閒方乞，湖邊秋漸深。
排門聽車騎，相與話幽襟。
次韻酬楊伯子兼呈誠齋·其二
作者：張鎡
朝代：宋

見說聰明早，童年便與玄。
細看今日句，宛似乃翁篇。
家譜無他姓，文星聚此邊。
何須待千首，一首已堪傳。
次韻酬潘茂洪見寄
作者：張鎡
朝代：宋

懷人非特爲能詩，襟抱如君坦復怡。
三徑許時無地覓，一生高處只天知。
江湖老夢疎篷慣，燈火凉秋細字宜。
此興未嘗殊往歲，水邊唯欠詠黄葵。
次韻酬鄭唐老見寄
作者：張鎡
朝代：宋

黄葉歸根靜不風，迴塘雪後正浟溶。
山林有分吾當去，簪紱方興子未慷。
點檢寒榮梅又動，思量暖事李將穠。
橋南水北來還往，露布詩篇不必封。
次韻酬銛上人二首·其一
作者：張鎡
朝代：宋

修客衣襜如，喔咿守閽傍。
聞閒掩耳避，令人憶柴桑。
銛乎問水濱，其道尊空王。
坐來薝蔔林，不聞有別香。
次韻酬銛上人二首·其二
作者：張鎡
朝代：宋

孰知苾蒭流，而能建安作。
燈檠味雋永，曾不带葵藿。
已撞禪月鐘，請振普化鐸。
從伊啞羊呼，高厚中沃若。
次韻酬陳伯冶監倉
作者：張鎡
朝代：宋

小築才成賜也牆，傳家那是釣徒張。
非求世上人看好，但要閒中句律昌。
成陣遊鯈波上暖，打團飛蝶菊初荒。
隣翁莫厭頻相遇，會見橫翔入未央。
次韻陳唐卿縣尉
作者：張鎡
朝代：宋

耽詩固無益，損慮更招咎。
技癢搔不療，銘坐口還又。
出門索朋儔，培我本根厚。
頑石夸瓊瑰，朽壤被絺繡。
歸來三歎息，誰脫章句囿。
堂堂柱下史，退食燕清晝。
門前車馬閙，有客老且瘦。
無求見容貌，話味若飲酎。
從容得句帙，細讀前竟後。
令人發深省，咀嚼盡華茂。
要須即所見，快手撤蒙陋。
蘭香出深林，著意烏可嗅。
次韻陳秀才
作者：張鎡
朝代：宋

規模渾是野人居，剪結蒼松蔭屋除。
閒把欹眠酬懶架，靜便徐步當安輿。
青精飯好終延老，紫石潭空總付渠。
玩世從來畏人覺，他年方信此心初。
次韻陸南宮晨起有感
作者：張鎡
朝代：宋

駡坐非真豪，挂冠豈實高。
畸跡烟雨埋，客氣利祿鏖。
曷若大丈夫，本志輕旂旄。
無擇眼界平，芬馨等羶臊。
機息箭自空，詎復論弓櫜。
先生博達姿，閡世江河滔。
器吞子貢璉，才奪東方袍。
出處日兩忘，居朝隠蓬蒿。
一代能幾人，稱提付郎曹。
飯熟菜亦香，但教齒牙牢。
正月三日同諸親從叔祖閣學登寧壽觀東西山尋至鄰園次叔祖韻
作者：張鎡
朝代：宋

超曠欣便靜，紛譁厭處濃。
客親非外約，地勝適新逢。
詩興驂黄鶴，仙情寄赤松。
烟平千萬戶，此處認歌鐘。
正月八日喜霽
作者：張鎡
朝代：宋

未春天氣已佳晴，病起光風滿意明。
竹色舞簾金翠活，鳥聲穿戶角宮成。
黄麻天上登周召，濁酒林間慕綺榮。
從此尋芳繞阡陌，野翁相遇詫時平。
正月初四日聽新樂成絕句·其一
作者：張鎡
朝代：宋

鼇抃鈞天沸廣場，渡江何翅紀鏗鏘。
頻年遏密無悰緒，樂叟閒來說泰皇。
正月初四日聽新樂成絕句·其三
作者：張鎡
朝代：宋

嗚嗚胡笛鷓鴣聲，三疊鳴鼉舞袖輕。
燈市花村舊歡醉，如今自厭邈無情。
正月初四日聽新樂成絕句·其二
作者：張鎡
朝代：宋

治音安樂紹熙初，試聽咸韶可並驅。
鼗武磬襄奚足數，作成從此不愁無。
武子得監左帑歸甬東待次
作者：張鎡
朝代：宋

看湖初過月陰陰，同望燈廛話夜深。
帆向西興人便遠，再來華近莫相尋。
歲旦立春·其一
作者：張鎡
朝代：宋

天心歷數本相同，何事偏窺造化功。
蒼震欲承乾健力，歲端春肇一時中。
歲旦立春·其三
作者：張鎡
朝代：宋

贊美平時萬口同，聳觀造化協天功。
聖朝家法皆仁德，寬大應符帝詔中。
歲旦立春·其二
作者：張鎡
朝代：宋

授受須知道一同，機緘默運仰神功。
重輪赫日當天照，萬國陽和淑氣中。
歲旦立春·其五
作者：張鎡
朝代：宋

寶翰鍾王妙與同，虎龍騰躍更新功。
詩成秦觀如佳兆，適契青宮得意中。
歲旦立春·其六
作者：張鎡
朝代：宋

結宇城隅野老同，只將歌詠紀元功。
枯荄亦喜春回早，爲在條風振拂中。
歲旦立春·其四
作者：張鎡
朝代：宋

從此車書看混同，王春丕建四時功。
八千豈但莊椿比，宸極光符萬歲中。
歸南湖喜成
作者：張鎡
朝代：宋

路轉斜橋似夢醒，擁衾摇兀亦身輕。
知期岸鵲如相語，匿笑隣翁欲鬭迎。
見處青山還委麽，遮回居士太獃生。
矮籬半路寒毬樹，新種渾如舊種成。
殘梅
作者：張鎡
朝代：宋

雨絲吹冷透窗紗，忽忽東風管鬢華。
豈爲梅殘便無恨，草生時節勝看花。
水仙花
作者：張鎡
朝代：宋

鯉魚程闊海茫茫，照眼瓊標十二行。
礬弟梅兄同舊隠，風姨月姊特新粧。
湘濱人遠難聞瑟，洛浦才高最斷腸。
何似香嚴真實處，鼻端無竅著猜量。
水梔·其一
作者：張鎡
朝代：宋

拳石泓泉媚淺沙，孤根蟠窟養清華。
細看六出瑶英小，薝蔔分明是雪花。
水梔·其二
作者：張鎡
朝代：宋

汲水埋盆便當池，水梔花旺雪盈枝。
江湖萬里何曾遠，祗在先生託興時。
水蕉
作者：張鎡
朝代：宋

籠叢舊愛谿邊樹，路轉清風盡日陰。
窗下不生分別相，石盆秋水養蕉林。
水邊
作者：張鎡
朝代：宋

翠藤縈樹夕花明，無數圓荷貼亂萍。
酒力半銷來照影，晚風輕澹鶴梳翎。
水閣即事二首·其一
作者：張鎡
朝代：宋

水閣開窗景不偏，斷橋堤柳盡橫前。
平生到處居人後，已有貂璫泊畫船。
水閣即事二首·其二
作者：張鎡
朝代：宋

今歲春來我亦來，折花猶未見花開。
新春况有四十日，莫怪幽人空手回。
永嘉張仲思相士過訪坐間索詩
作者：張鎡
朝代：宋

便靜非形色，相逢子獨知。
功名槐蟻話，文字壁魚癡。
剩取朝賢譽，何須隠者詩。
南湖鷗正狎，休誤鳳凰池。
汎星槎
作者：張鎡
朝代：宋

鼻祖尋河源，織女喜停機。
我不願上天，湖中亦忘歸。
汎錦池霞川呈張以道二首·其一
作者：張鎡
朝代：宋

夕風輕颺一池香，遥爲荷花泛短航。
俗子幾曾貪韻勝，閒人贏得放清狂。
幽棲野鶴林松黑，亂撲流螢水葉凉。
會取渭川當日意，不將終老俟周王。
汎錦池霞川呈張以道二首·其二
作者：張鎡
朝代：宋

戲選嬋娟結伴來，畫橋低處側鸞釵。
媧簧靜試醒鬆響，魯酒聊傾曠蕩懷。
萬事亦須從使便，百年無過任天排。
憐君近許同心友，分取湖光到竹齋。
江城子
作者：張鎡
朝代：宋

春風旗鼓石頭城。急麾兵。斬長鯨。緩帶輕裘，乘勝討蠻荊。蟻聚蜂屯三十萬，軍面縛，赴行營。舳艫千里大江橫。凱歌聲。犬羊驚。尊俎風流，談笑酒徐傾。北望旄頭今已滅，河漢淡，兩臺星。
江城子
作者：張鎡
朝代：宋

試霜池面淺粼粼。鵲飛晴。遠峰明。蓬島群仙，來過瑞雲清。龍榜當年人第一，黃叔度，是前生。玉堂行見演絲綸。彩毫輕。思難停。醉里長鯨，翻浪吸東溟。謝女風流相稱好，今母更，鬢常青。
池上·其一
作者：張鎡
朝代：宋

綠卷晴荷插滿池，珍禽來慣帖船飛。
看雲只似尋常立，何獨今朝忘却歸。
池上·其三
作者：張鎡
朝代：宋

海榴如火發高藂，空鬭炎炎烈日紅。
爭似梔花渾是雪，浄香薰透一池風。
池上·其二
作者：張鎡
朝代：宋

波紋迴處恰雙魚，小草花紅點綠蒲。
不是幽人相管領，枉教造化著工夫。
池上·其四
作者：張鎡
朝代：宋

暝天雲重碧成陰，留得山頭一桁晴。
荷柄枯斜開鏡面，照人欹坐聽魚鳴。
池上木芙蓉欲開述興二首·其一
作者：張鎡
朝代：宋

芙蓉環望壓波明，燕尾舟從綠處撐。
待得花成紅沓墮，老夫天地錦縱橫。
池上木芙蓉欲開述興二首·其二
作者：張鎡
朝代：宋

岸巾三酌便酣眠，墮地鸞牋寫未全。
明月滿城人定說，若無詩累是神仙。
池上次潘茂洪韻
作者：張鎡
朝代：宋

水禽花底靜藏頭，識我青蘋欲暮愁。
三十六陂焉用許，一航衝岸柳絲桑。
池邊二絕·其一
作者：張鎡
朝代：宋

屢欲池邊看曉煙，曉煙多是獨貪眠。
紅蕖似怪人來晚，不肯回頭却粲然。
池邊二絕·其二
作者：張鎡
朝代：宋

淺側荷盤綠尚新，一蛙危坐壓荷脣。
定知不發窮愁嘆，背縷丹金踏水銀。
泊吳江塔院喜霽
作者：張鎡
朝代：宋

風雨因何犯曉來，不教閒却好詩材。
直須船內幽人起，始放天邊暖日開。
傑閣豈容關一面，長橋渾欲走千回。
歸時相見逢佳月，忙殺同行鸚鵡杯。
泛湖
作者：張鎡
朝代：宋

駮雲飛去見晴嵐，疊巘平湖影共涵。
景與新詩爭上下，天將真賞冠東南。
頻來但覺如初到，得侶何妨縱劇談。
歸路一彎明月好，閙花風裏躍華驂。
浄相蘭若僧師雅持塑佛疏緣化贈山偈二首·其一
作者：張鎡
朝代：宋

居士賣屋爲宅，蓋成捨與瞿曇。
尚自無錢結裹，何能轉施南山。
浄相蘭若僧師雅持塑佛疏緣化贈山偈二首·其二
作者：張鎡
朝代：宋

一語雅師聽取，插草已自完成。
况是三間殿了，如何却欠全身。
浣溪沙
作者：張鎡
朝代：宋

無計長留月裡花。收英巧付火前茶。綠塵飛處粉芳華。午夜露濃天竺徑，一秋香滿玉川家。掃除殘夢入雲涯。
浮菴潔疾戲呈
作者：張鎡
朝代：宋

黄埃簸空吹赫日，白鳥不度瘖蟬聲。
先生出門數有礙，陋巷糞壤愁逢迎。
家山望斷圍修竹，常說携書伴鳴犢。
心無揀擇自清凉，臭腐神奇總超俗。
淳熙己酉二月二日皇帝登寶位鎡獲厠廷紳輒成驩喜口號十首·其一
作者：張鎡
朝代：宋

曉色葱蘢麗建章，今辰天地不尋常。
中宵若沒陰雲蔽，應見前星日樣光。
淳熙己酉二月二日皇帝登寶位鎡獲厠廷紳輒成驩喜口號十首·其一〇
作者：張鎡
朝代：宋

小臣奕世沐深恩，寓直蓬山三十春。
空抱一編無所用，也叨拜望屬車塵。
淳熙己酉二月二日皇帝登寶位鎡獲厠廷紳輒成驩喜口號十首·其七
作者：張鎡
朝代：宋

和風淑氣夾鍾初，壽域重開際八區。
不戰自令邊徼服，喜看風動媲唐虞。
淳熙己酉二月二日皇帝登寶位鎡獲厠廷紳輒成驩喜口號十首·其三
作者：張鎡
朝代：宋

深嚴黼座瑞光中，彷彿遥瞻穆穆容。
特衣赭袍緣底事，御天嗣聖欲乘龍。
淳熙己酉二月二日皇帝登寶位鎡獲厠廷紳輒成驩喜口號十首·其九
作者：張鎡
朝代：宋

黎庶曾何帝力知，七旬三入乂寧時。
春寒誰怕妨花柳，一日東風萬國吹。
淳熙己酉二月二日皇帝登寶位鎡獲厠廷紳輒成驩喜口號十首·其二
作者：張鎡
朝代：宋

只似閒時朝殿來，華駒徐步轉東街。
銅門已見飛騰象，先下渾銀兩字牌。
淳熙己酉二月二日皇帝登寶位鎡獲厠廷紳輒成驩喜口號十首·其五
作者：張鎡
朝代：宋

百僚重入賀新君，億載從今仰大昕。
文德豈惟循舜道，武功行見訪堯勳。
淳熙己酉二月二日皇帝登寶位鎡獲厠廷紳輒成驩喜口號十首·其八
作者：張鎡
朝代：宋

聖父移居太母傍，鑾輿躬侍襲龍香。
乍從黄繖窺天表，愈覺英資似壽皇。
淳熙己酉二月二日皇帝登寶位鎡獲厠廷紳輒成驩喜口號十首·其六
作者：張鎡
朝代：宋

聰哲從來簡帝心，萬方臣子合君臨。
東常議事猶經歲，仰體慈皇屬意深。
淳熙己酉二月二日皇帝登寶位鎡獲厠廷紳輒成驩喜口號十首·其四
作者：張鎡
朝代：宋

宣召班排過隔廊，聳聞神器授儲皇。
只將揖遜爲家法，我宋真宜萬代昌。
清夏堂
作者：張鎡
朝代：宋

去歲臨池未蓋堂，暑天來看已多凉。
穿花鷺立青爲繖，放櫂人眠錦作床。
今夏好風簾影動，良宵閒坐月華香。
低頭笑向闌干說，有汝詩中味更長。
清明日書亦菴壁二首·其一
作者：張鎡
朝代：宋

春情緣雨復緣晴，晴即閒行雨即吟。
花好滿園看未過，出牆鄰樹又關心。
清明日書亦菴壁二首·其二
作者：張鎡
朝代：宋

光陰高柳欲飄綿，拂著薔薇錦壁連。
莫道行人總無識，定因羅爵愛門前。
清暉閣在柳洲寺舊址二首·其一
作者：張鎡
朝代：宋

去市無多地，重遊浄客心。
何人偏種柳，今日屢鳴禽。
浩興生孤槳，歸情戀遠岑。
梁間滿題詠，寧欠我窺臨。
清暉閣在柳洲寺舊址二首·其二
作者：張鎡
朝代：宋

幽寺知何處，風鐘送遠撞。
孤花明几席，陰樹惜軒窗。
喚渡輕舟競，窺人白鳥雙。
寸心方自適，肯易利榮降。
渭川獵
作者：張鎡
朝代：宋

鳴冬朔風聲披靡，原樹莽蒼枯欲死。
出門四望來無人，何許翁閒守寒水。
胸中百萬總活法，閉口不言心自喜。
姓名絕念公侯前，草野耕夫略相比。
一朝千乘從空來，照天戈甲光皚皚。
罾羅不爲彲羆設，果應龜墨收奇才。
鷹揚元勳塞兩儀，遣爾後嗣恢宏基。
魯公如棠但射魚，縱得齒革何能爲。
游九鎖山·其一
作者：張鎡
朝代：宋

九鎖非凡境，烟雲路不分。
山寒長带雨，洞古不收雲。
夜宿聽林鶴，晨炊摘野芹。
黄冠皆好事，添注石爐熏。
游九鎖山·其二
作者：張鎡
朝代：宋

凉蟬亂叫朝暮雨，獨鶴不迷前後山。
芎葉煮湯勝茗椀，栗花然火照松關。
游新市趙侍郎園
作者：張鎡
朝代：宋

步屧沾泥得望新，霽光飛上雜花明。
漁篷就向池旁入，山翠盡從窗外橫。
因想主人持酒興，直須居士詠詩聲。
浮生果解隨緣足，適意真强爵與名。
湖上呈虞仲房
作者：張鎡
朝代：宋

謁客衝泥路有聲，筍輿風裏轉高城。
秋山正要一意看，曉日倍添雙目明。
淺濼鴟盤思腐啄，孤汀鶴立念遐征。
世間似我詩多有，莫漫逢人道姓名。
湖南午坐雨作歸山堂共成四絕句·其一
作者：張鎡
朝代：宋

簾外青山隠樹林，霎時來看便沉吟。
騎聲蓋色都除盡，唯恨詩情染最深。
湖南午坐雨作歸山堂共成四絕句·其三
作者：張鎡
朝代：宋

西山俄起一聲雷，不覺如拳雨點來。
滴遍池中萬荷葉，又催薝蔔海榴開。
湖南午坐雨作歸山堂共成四絕句·其二
作者：張鎡
朝代：宋

或擬香山或擬陶，有時無句只蟲號。
作詩䖃苴猶之可，字寫不成方是高。
湖南午坐雨作歸山堂共成四絕句·其四
作者：張鎡
朝代：宋

平時吾亦愛吾廬，今雨巢禽亦引雛。
好是階前四高檜，枝枝葉葉綴明珠。
湖南舟中贈日者
作者：張鎡
朝代：宋

坐上君但笑，人間我最愚。
百年休較命，今日且航湖。
地曠山霏薄，風薰水葉粗。
寸陰方解惜，總是己工夫。
湖邊夜興
作者：張鎡
朝代：宋

夜月雖愆約，秋雲却薦凉。
橋明緣水浄，樹近覺風香。
衆論輕閒適，幽懷貴老狂。
從今無復病，處處養生方。
滿庭芳
作者：張鎡
朝代：宋

月洗高梧，露漙幽草，寶釵樓外秋深。土花沿翠，螢火墜牆陰。靜聽寒聲斷續，微韻轉、悽咽悲沈。爭求侶，殷勤勸織，促破曉機心。兒時，曾記得，呼燈灌穴，斂步隨音。任滿身花影，猶自追尋。攜向花堂戲鬥，亭臺小、籠巧妝金。今休說，從渠床下，涼夜伴孤吟。
漁父詞·其一
作者：張鎡
朝代：宋

西塞山前得杖藜，波晴不見鷺羣飛。
何曾千載同心處，只在斜風細雨時。
漁父詞·其二
作者：張鎡
朝代：宋

勝槩居常畫裏求，鱖魚清夢落滄洲。
今朝親見桃花樹，重振家聲是此秋。
漫興·其一
作者：張鎡
朝代：宋

樂天閒適文章累，陶令歸來兒子憂。
兩事吾今渾放下，看山臨水更何愁。
漫興·其二
作者：張鎡
朝代：宋

茆舍絲瓜弱蔓堆，漫陂鵯鴨去仍回。
開簾正恨詩情少，風捲野香迎面來。
潘茂洪借屋地主催起僕以山園暫假寓泊書兩詩送之·其一
作者：張鎡
朝代：宋

竹栽方訝不成陰，寸地城中果寸金。
莫使無家輕發嘆，北山園裏翠烟深。
潘茂洪借屋地主催起僕以山園暫假寓泊書兩詩送之·其二
作者：張鎡
朝代：宋

種藝吾方屋數間，圖書雞犬稱君閒。
徑携桃葉航湖去，別有新居却載還。
潘茂洪出疆回以汴都畫山水扇見遺報之五言
作者：張鎡
朝代：宋

嵩華平生夢，騎馿未得遊。
橐中分雅惠，掌上起新秋。
報國何能早，需時莫漫憂。
祗應長近眼，過夏亦慵收。
澗西閒汎
作者：張鎡
朝代：宋

曲曲通航小，蘭橈手自移。
映叢憐白鷺，特地過灣遲。
煎白雲茶二首·其一
作者：張鎡
朝代：宋

水西幽寺風光足，山上行雲雪色明。
不放精英入閒草，夜鐺嘉話得松聲。
煎白雲茶二首·其二
作者：張鎡
朝代：宋

嫩芽初見綠蒙茸，已破人間睡思濃。
玉食會當陪上苑，貴名高冠密雲籠。
煙波觀觀月示客
作者：張鎡
朝代：宋

半年殊少夜間來，湖上今宵絕點埃。
人老縱教過百歲，月圓難保看千回。
舒眉酒飲休辭滿，衝口詩成不待催。
自有一般堪樂處，却言山水近亭臺。
燈夕
作者：張鎡
朝代：宋

插花呼酒少年場，爛賞花燈十里香。
璧月當天星緯少，珠簾排戶樂聲長。
非緣風景今殊昔，自是情懷老不狂。
贏得安禪心似水，碧琉璃照佛龕旁。
燕坐·其一
作者：張鎡
朝代：宋

甕面水明紅菡萏，草頭風戰黑蜻蜓。
平生最愛遊俠傳，燕坐且讀離騷經。
燕坐·其二
作者：張鎡
朝代：宋

爲君刻意五七字，甫壯知心一兩人。
百計縱疎終辦此，直疑賈孟是前身。
牡丹
作者：張鎡
朝代：宋

分數論春物，都應讓牡丹。
幾枝單葉紫，滿擔夕香寒。
除我知心切，從人得句難。
肯辭回櫂日，多瓣剪來看。
玉照堂梅花飄落如雪
作者：張鎡
朝代：宋

陣陣翻空回旋飛，綴巾沾袖却橫吹。
東風祕授看花訣，不在開時在落時。
玉照堂次韵茂洪古梅
作者：張鎡
朝代：宋

天教萼綠伴羊權，羞對塵顔粉黛妍。
不必修真事靈訣，與花端合共長年。
玉照堂觀梅二十首·其一
作者：張鎡
朝代：宋

一笑林間說向春，宿緣三世豈無因。
半生憂患摧殘損，却與梅花作主人。